title: Nick Plastino

text: Kaudeksi 2016–2017 Plastino siirtyi vuoden mittaisella sopimuksella KHL:n slovakialaisjoukkue HC Slovan Bratislavaan. Hän oli joukkueen tehokkain puolustaja tehoilla 7+18=25. Kaudeksi 2017–2018 Plastino siirtyi vuoden mittaisella sopimuksella Sveitsin National League A:n HC Ambrì-Piottaan.


title: Nick Plastino

text: Plastino edusti Italiaa MM-kilpailuissa vuosina 2010, 2011 ja 2012. Vuoden 2011 turnaus eteni I-divisioonassa, jonka A-lohkon kultaa Italia voitti. Plastino edusti Italiaa myös Sotšin olympiakisojen 2014 ja Pyeonchangin olympiakisojen 2018 karsinnoissa, joista jälkimmäisessä turnauksessa hän jakoi kahdella osumallaan joukkueen sisäisen maalipörssin voiton kolmen muun pelaajan kanssa.


title: Primitive Finland

text: Primitive Finland on levy-yhtiö Northern Heritagen vuonna 2003 julkaisema split-albumi. Albumi sisältää suomalaisten black metal -yhtyeiden Clandestine Blazen, Annihilatusin, Baptismin, Bloodhammerin, Incriminatedin sekä Blasphemous Evilin kappaleita.


title: Primitive Finland

text: Äänitteen CD-versiosta julkaistiin 1000:n kappaleen painos, ja 10" vinyylejä julkaistiin 333 kappaletta.


title: Sam Houser

text: Sam Houser (s. 24. toukokuuta 1971 Lontoo, Englanti) on brittiläinen videopelituottaja sekä Rockstar Gamesin toinen perustaja yhdessä veljensä Dan Houserin kanssa. Sam toimii Rockstar Gamesin johtajana. Sam on toiminut tunnetun Grand Theft Auto pelisarjan toisena tuottajana ja on tehnyt peleihin myös muutaman ääniroolin. Hän on saanut Yhdysvaltain kansalaisuuden vuonna 2007.


title: Fairfax (Oklahoma)

text: Fairfax on pieni kaupunki Oklahoman osavaltiossa Yhdysvalloissa. Vuonna 2010 sen asukasluku oli 1 380.


title: Fairfax (Oklahoma)

text: Fairfaxin historia alkaa vuodesta 1903 jolloin seudulle vedettiin rautatie. Kaupunki kasvoi tasaisesti, sen tärkeimmät tulonlähteet olivat karjankasvatus, maanviljely ja öljy. Vuonna 1940 kaupungissa oli yli 2400 asukasta. Sen jälkeen, kun öljylähteet ovat alkaneet tyrehtyä, kaupungin väkiluku on kääntynyt laskuun.


title: John Burgoyne

text: John Burgoyne (1722 Sutton, Bedfordshire – 4. kesäkuuta 1792 Lontoo) oli brittiläinen kenraali, joka muistetaan parhaiten tappiostaan siirtokuntien armeijalle Yhdysvaltain vapaussodan Saratogan taisteluissa vuonna 1777.


title: John Burgoyne

text: Burgoyne palveli seitsenvuotisessa sodassa (1756–1763) ja komensi 1762 armeijakuntaa Portugalissa. Hän oli myös parlamentin jäsen 1761–1792. Vuonna 1776 kenraalimajuri Burgoyne lähetettiin Kanadaan. Siirtokuntien kapinan puhjettua hän sai komentoonsa 10 000 miehen suuruisen armeijan. Pohjoisesta hyökkäävien Burgoynen joukkojen oli tarkoitus kohdata etelästä hyökkäävät kenraali William Howen joukot ja lännestä hyökkäävät eversti Barry St. Legerin joukot Albanyssa, jolloin Uusi Englanti olisi joutunut eristetyksi muista kapinallisista siirtokunnista. Burgoynen joukot saavuttivat Fort Ticonderogan New Yorkissa 6. heinäkuuta 1777 ja etenivät Hudson-joelle, mutta Philip Schuylerin, Horatio Gatesin ja Benedict Arnoldin komentamat ylivoimaiset siirtokuntien joukot pakottivat hänet pysäyttämään etenemisensä. Howe ja St. Leger eivät päässeet tulemaan Burgoynen avuksi, joten muonan ja ammusten ehtyessä Burgoyne joutui lopulta antautumaan Gatesille Saratoga Springsissä 17. lokakuuta 1777. 5 500–5 700 brittisotilasta jäi vangiksi. Kapinallisten suurvoitto muodostui koko sodan käännekohdaksi.


title: John Burgoyne

text: Amerikkalaiset vapauttivat Burgoynen ja hänen miehensä sillä ehdolla, että he palaisivat Englantiin. Kotimaahan palattuaan hän joutui voimakkaan kritiikin kohteeksi. Hän toimi vielä 1782–1783 ylipäällikkönä Irlannissa, mutta jätti sen jälkeen sotilaspalveluksen. Burgoyne onnistui vielä pääsemään suosioon Lontoon seurapiireissä, ja kirjoitti useita menestysnäytelmiä. Burgoynen näytelmistä suosituin oli 1786 julkaistu "The Heiress" (”Perijätär”) – esimerkiksi Horace Walpole piti sitä aikakauden parhaana komediana.


title: John Burgoyne

text: Marsalkka John Fox Burgoyne (1782–1871) oli John Burgoynen avioton lapsi.


title: Jarmo Hakanen

text: Jarmo Hakanen (s. 21. heinäkuuta 1953 Teisko) on suomalainen urheiluvaikuttaja ja liikuntaneuvos. Hänet tunnetaan etenkin yleisurheilun eteen tekemästään työstä. Hän on aktiivinen ja palkittu toimija myös muun muassa koripallossa.


title: Jarmo Hakanen

text: Hakanen on toiminut Tampereen Pyrinnön toiminnanjohtajana vuodesta 1987 lähtien. Suomen Urheiluliiton liittovaltuustoon hän on kuulunut vuodesta 1985, ja sen puheenjohtajana hän on toiminut vuodesta 2013 lähtien.


title: Jarmo Hakanen

text: Hakanen syntyi Teiskossa vuonna 1953, ja vuonna 1965 hän muutti Aitolahdelle. Ylioppilaaksi hän valmistui Messukylän yhteiskoulusta vuonna 1974. Hakanen työskenteli koko lukioaikansa Aamulehden lehdenjakajana koska tarvitsi rahaa. Hän oli työssään omien sanojensa mukaan liiankin tunnollinen. Lisäksi Hakanen harrasti yleisurheilua TU-38:ssa. Hakanen avioitui vuonna 1977, ja liitosta syntyi kaksi tytärtä, Pyrinnön seurajohdossa kunnostautunut Elisa Hakanen (s. 1982) ja yleisurheilun SM-mitalisti Tiina Hakanen (s. 1985). Vuonna 1985 Hakaset muuttivat asumaan Härmälään.


title: Jarmo Hakanen

text: Hakanen aloitti järjestötoiminnan vuonna 1972 toimien SVUL:n Hämeen piirin nuorisotyönohjaajana. Viisi vuotta tästä hän oli edennyt piirin yleisurheilujaoston sihteeriksi. Valtakunnallisissa toimissa hän aloitti vuonna 1985. Vuonna 1986 taloudellisissa vaikeuksissa ollut tamperelainen perinteikäs urheilun yleisseura Tampereen Pyrintö valitsi puheenjohtajakseen Mauno Koivulan, joka oli nähnyt Hakasen innon tämän toimittua Tampereen kaupungin vapaa-ajan lautakunnassa vuosina 1976–1985. Koivula pyysi Hakasta hakemaan töitä Pyrinnöstä, ja Hakanen aloittikin työnsä seurassa toimistosihteerinä. Vuodesta 1987 alkaen Hakanen on toiminut Pyrinnön toiminnanjohtajana ja on kyseisessä toimenkuvassa Pyrinnön historian pitkäaikaisin. Hän on suunnitellut jäävänsä eläkkeelle 68-vuotiaana hoidettuaan Tampereella järjestettävät vuoden 2021 Kalevan kisat.


title: Jarmo Hakanen

text:
Koripallossa Hakanen on valittu vuoden seurajohtajaksi vuosina 2010 ja 2011. Yleisurheilussa hän oli päätekijöitä muun muassa Tampereen eliittikisaosakilpailun ja Tähtien kisojen luomisessa. Vuonna 2011 Euroopan yleisurheiluliitto palkitsi Hakasen tunnustuspalkinnolla ja opetus- ja kulttuuriministeriö Liikuntakulttuurin ja urheilun kultaisella ansioristillä.
Tammikuussa 2014 Hakanen valittiin Suomen urheilugaalassa vuoden urheiluvaikuttajaksi. Hänellä on oma nimilaatta Pyynikin palloiluhallissa. Loppuvuodesta 2018 Hakaselle myönnettiin liikuntaneuvoksen arvonimi.


title: Jarmo Hakanen

text: Hakanen on tunnettu Pyrinnön tarkasta taloudenpidosta, ja hän kritisoi julkisesti etenkin Korisliigan herrasmiessopimusta ulkomaalaispelaajien määrän nostamisesta neljään sekä muita seuroja pitkäjänteisen toimintatavan puutteesta, mikä tuli erityisen ajankohtaiseksi asiaksi vuosina 2015–2016 usean pääsarjaseuran ajauduttua pahoihin talousvaikeuksiin.


title: Eternal Winter’s Prophecy

text: Eternal Winter’s Prophecy on Catamenian kolmas studioalbumi, joka julkaistiin 21. elokuuta 2000.


title: John Dalberg-Acton

text: John Emerich Edward Dalberg-Acton, KCVO, DL (10. tammikuuta 1834 – 19. kesäkuuta 1902)— tunnettu nimellä Sir John Dalberg-Acton, kahdeksas vuodesta 1837 vuoteen 1869 pelkästään Lord Acton—oli englantilainen roomalaiskatolisen kirkon historiantutkija, poliitikko ja kirjailija. Hän oli sir Ferdinand Dalberg-Actonin, seitsemännen paronin ainoa poika ja amiraali Sir John Actonin pojanpoika.


title: John Dalberg-Acton

text: Dalberg-Actonin vuonna 1887 kirjeeseen kirjoittamansa ajatelmat, "Valta turmelee, ja absoluuttinen valta turmelee absoluuttisesti" ja "Merkittävät miehet ovat melkein aina pahoja miehiä"; ovat yleisesti tunnettuja.


title: Nerva (täsmennyssivu)

text: Nerva voi tarkoittaa seuraavia asioita:


title: New Year’s Day

text: New Year’s Day on irlantilaisen rockyhtye U2:n esikoissingle albumilta "War" (1983). Kappale julkaistiin maailmanlaajuisesti singlenä ja se sijoittui Ison-Britannian singlelistalla sijalle 10. Kappaleessa on tunnettu Adam Claytonin bassokuvio.


title: New Year’s Day

text: Kappale käsittelee konflikteja ja Puolan sotatilan kumoamista 1982 uudenvuodenpäivänä.


title: Hoover Company

text: Hoover Company on North Canton, Ohiossa perustettu yritys, joka vuonna 1908 aloitti pölynimureiden valmistuksen. Imurin oli kehittänyt ja patentoinut James Murray Spangler. Tuotteen menestyksen vuoksi Yhdysvalloissa "hoover"-sanaa käytetään pölynimureista yleensä.


title: Hoover Company

text: James Murray Spangler (1848-1915) oli eläessään tehnyt useita maatalouskoneiden patentteja mutta ei huonojen liikemiestaitojensa vuoksi menestynyt niillä. Vuonna 1907 hän oli päätynyt talonmieheksi tavarataloon. Hänen tehtäviinsä kuului siivous, mutta astmaa sairastavalle miehelle se oli ongelmallista, minkä vuoksi hän yritti rakentaa sähköisen lakaisukoneen imemään pölyt pussiin. Moottorin hän otti ompelukoneesta ja pyöritti sillä hihnavälityksellä harjaa ja tuuletinta. Pölypussina hän käytti tyynyliinaa. Saatuaan laitteen toimimaan haluamallaan tavalla hän haki sille vuonna 1907 patenttia, joka myönnettiin seuraavana vuonna. Samana vuonna hän perusti Electric Suction Sweeper Companyn.


title: Hoover Company

text: Spangler ei onnistunut löytämään rahoitusta laitteidensa sarjatuotannon aloittamiseksi. Susan Hoover oli Spangelerin serkku, joka nähtyään koneen esittelyn kertoi siitä aviomiehelleen William Hooverille (1849-1932). William Hoover oli kauppias, joka myi valjaita hevosille. Näiden myynti oli alkanut kuihtua autojen yleistyessä. Hoover osti Spanglerilta oikeudet patenttiin ja investoi hänen yritykseensä, jonka nimi myöhemmin muutettiin Hoover Companyksi. Spangler jatkoi yrityksessä kuolemaansa vuoteen 1915 saakka kehittäen tuotetaan.


title: Hoover Company

text: Pelkästään toimiva tekniikka ei tehnyt Hoover-pölynimurista menestystä, vaan myyntiä edisti suuresti uusi myyntimenetelmä. Hoover tarjosi asiakkaille 10 päivän koekäyttöajan. Jos tämä ei ollut tyytyväinen, tämä sai palauttaa laitteen postituskulujen hinnalla. Naisten roolin muuttuminen yhteiskunnassa auttoi myös myyntiä. Ensimmäisen maailmansodan aikana naisia tarvittiin helpottamaan työvoimapulaa, joten kotityön helpottamiseen oli tarvetta.


title: Hoover Company

text: Ensimmäinen Hoover-pölynimuri painoi lähes 20 kiloa, ja sen liikuttaminen vaati voimaa. Se oli silti pienempi kuin aikaisemmat hevosvetoiset imurit. Vuosien mittaan imurin tehoa kasvatettiin ja painoa vähennettiin. Hooverin pystysuoramalli säilyi samankaltaisena 1900-luvun loppupuolelle saakka.


title: Hoover Company

text: Hoover Company on nykyään osa Candy-yritystä.


title: Lasse Rantala

text: Lasse Rantala (s. 27. heinäkuuta 1974) on suomalainen koripallovalmentaja.


title: Lasse Rantala

text: Koripalloilijana Kouvojen Rantala esiintyi seuran edustusjoukkueessa kahdessa ottelussa kaudella 1993–1994.


title: Lasse Rantala

text: Kaudella 2005–2006 Rantala toimi BC Nokian päävalmentajana. Kesällä 2013 Pieti Poikolan siirryttyä Tanskan maajoukkueen päävalmentajaksi tuli Rantalasta maajoukkueen apuvalmentaja. Syksystä 2013 lähtien Rantala toimi Poikolan apuvalmentajana myös Tampereen Pyrinnössä päävastuullaan joukkueen hyökkäys. Ensimmäisellä Pyrinnön-kaudellaan Rantala voitti joukkueessa Suomen mestaruuden, ja Baltian liigassa joukkue sijoittui neljänneksi. Kauden aikana Rantala teki myös henkilökohtaista valmennustyötä Petri Heinosen kanssa, ja Heinonen kehittyi kauden aikana ollen muun muassa ensimmäisen loppuottelun ratkaisuhahmoja. Pyrinnön valmennusryhmä teki vuoden jatkosopimuksen heinäkuussa 2014.


title: Garnet Wolseley

text: Garnet Joseph Wolseley, Wolseleyn ensimmäinen varakreivi (4. kesäkuuta 1833 Golden Bridge, Dublinin kreivikunta, Irlanti – 26. maaliskuuta 1913 Mentone, Ranska) oli brittiläinen sotamarsalkka, joka komensi monia sotaretkiä ja toimi Britannian armeijan ylipäällikkönä 1895–1900. Menestyksekkäänä komentajana tunnettu Wolseley kutsuttiin usein apuun, kun jossain päin imperiumia ilmaantui levottomuuksia.


title: Garnet Wolseley

text: Wolseleyn isä oli armeijan majuri. Hän aloitti sotilasuransa jalkaväkirykmentin vänrikkinä vuonna 1852 ja osallistui toiseen Burman sotaan (1852–1853), Krimin sotaan – insinöörijoukkoihin siirrettynä – sekä Intian sepoykapinan kukistamiseen (1857–1858). Hän oli mukana muun muassa Sevastopolin ja Lucknowin piirityksissä. Wolseley haavoittui varhaisten sotakokemustensa yhteydessä useita kertoja vaikeasti ja hänen toinen silmänsä sokeutui. Hän yleni 25-vuotiaana Britannian armeijan nuorimmaksi everstiluutnantiksi. Toisessa oopiumisodassa 1860 hän toimi James Hope Grantin komentaman brittiläis-ranskalaisen armeijan päämajoitusmestarina.


title: Garnet Wolseley

text: Kun Yhdysvaltain sisällissodan sytyttyä 1861 pelättiin sodanuhkaa Yhdysvaltojen ja Britannian välillä, Wolseley lähetettiin Kanadaan parantamaan sikäläisiä puolustusjärjestelyitä. Hänet ylennettiin 1865 everstiksi. Vuonna 1870 Wolseley johti retkikuntaa, joka kulki 950 kilometriä Red River -jokea pitkin kukistaakseen intiaani Louis Rielin johtaman kapinan Manitobassa. Vuosina 1871–1873 hän toimi avustavana kenraaliadjutanttina sotaministeriössä.


title: Garnet Wolseley

text:
Wolseley johti kenraalimajurina 1873–1874 länsiafrikkalaista Ašantin valtakuntaa vastaan tehtyä sotaretkeä, jonka aikana hän helmikuussa 1874 valtasi ja hävitti maan pääkaupungin Kumasin ja pakotti lopulta kuninkaan antautumaan. Tästä voitosta hänet palkittiin 25 000 punnan suuruisella kansalaiskeräyksellä sekä nimittämällä hänet Lontoon kunniaporvariksi. Syksyllä 1875 Wolseley lähetettiin järjestämään eteläafrikkalaisen Natalin siirtokunnan puolustusta ja samalla taivuttelemaan siirtokuntalaisia luopumaan itsenäisyydestään ja liittymään brittiläiseen Kapmaahan. Marraskuussa 1876 hänet nimitettiin Intian neuvoston jäseneksi ja ylennettiin 1878 kenraaliluutnantiksi sekä nimitettiin saman vuoden heinäkuussa Kyproksen joukkojen ylipäälliköksi. Brittien kärsittyä 1879 kirvelevän tappion zulusodassa Wolseley kutsuttiin Etelä-Afrikan joukkojen komentajaksi ja Natalin sekä Transvaalin kuvernööriksi. Hän käänsi sodan voitoksi ja vangitsi zulujen kuninkaan Cetewayon.
Palattuaan Englantiin Wolseley nimitettiin toukokuussa 1880 armeijan päämajoitusmestariksi ja 1882 kenraaliadjutantiksi. Samana vuonna hänet lähetettiin Egyptiin kukistamaan Arabi paššan johtamaa kansallismielistä kapinaa. Vallattuaan Suezin kanavan Wolseley teki yllätyshyökkäyksen ja löi Arabi paššan Tell el-Kebirin taistelussa 13. syyskuuta 1882. Otettuaan tämän vangiksi hän sai kapinalliset antautumaan koko maassa. Tästä voitosta hänet palkittiin paronin arvolla "Wolseley of Cairo and of Wolseley". Wolseley toimi myös ylipäällikkönä Egyptissä 1883–1884 ja johti 1884 Niiliä ylös edennyttä retkikuntaa, joka lähti pelastamaan Khartumissa saarroksiin jäänyttä Charles Gordonin armeijaa. Wolseleyn joukot saapuivat Khartumiin 28. tammikuuta 1885, kaksi päivää sen jälkeen kun brittien vastarinta oli kukistunut ja Gordon surmattu. Wolseley joutui taistelujen jälkeen lopulta perääntymään takaisin Egyptiin, mutta hänet palkittiin silti varakreivin arvolla.


title: Garnet Wolseley

text: Wolseley toimi 1890–1895 Irlannin joukkojen komentajana, minä aikana sai 1894 ylennyksen sotamarsalkaksi. Vuosina 1895–1900 hän oli koko Britannian asevoimien ylipäällikkö, missä ominaisuudessa hän vastasi armeijan liikekannallepanosta toisen buurisodan puhjettua 1899.


title: Garnet Wolseley

text: Wolseley kirjoitti sotilaille tarkoitetun opaskirjan "Soldier’s Pocket-book for Field Service" (1869) sekä useita sotahistoriallisia teoksia.


title: Säräjärvi

text: Säräjärvi on kylä Kiikalassa Salossa Varsinais-Suomen maakunnassa. Kylä sijaitsee sille nimensä antaneen Säräjärven rannalla Kiikalan Johannislundin kulmakunnalla, Lohjan, aiemmin Nummen, rajalla. Sen historiallisia rajanaapureita ovat olleet lännessä Kiikalan Hidoisenpyöli (vuodesta 1963 vir. "Lasikylä") ja idässä Nummen Leppäkorpi.


title: Säräjärvi

text: Historialtaan Säräjärvi on eräs Varsinais-Suomen maakunnan vajaasta neljästäkymmenestä keskiajalla muodostuneesta autiopyölistä eli ulkoveromaasta, jotka olivat varsinaisista kylistä erillisiä, asumattomia mutta silti verolle pantuja maakappaleita. Ainakin osa niistä on saattanut syntyä keskiajan uudisasutuskaudella syntyneitten uudisasutusten autioituessa.


title: Säräjärvi

text: Autiopyölinä nykyisen Säräjärven kylän alue tunnettiin nimillä "Haitonpyöli" tai "Säräkoskenmaa". 1500-luvun alussa sen omisti Kiikalan Saaren kylä, sittemmin se kuului Kiikalan Rekijoen kylän Perttulin talolle, ja 1600-luvulla siellä ollutta myllynpaikkaa vuokrasivat myös Someron Kaskiston ja Suojoen kylien asukkaat. Historialtaan samanlainen autiopyöli oli myös Säräkoskenmaahan lännessä rajoittunut Hidoisenpyöli, jonka omistuksesta eri aikoina olivat käräjöineet useat lähiseudun kylät sekä eräät Perniössä sijainneet kartanot.


title: Säräjärvi

text: Asutus alueella sai alkunsa, kun Säräkoskenmaan ulkoveromaalle vuonna 1757 syntyi Säräjärven torppa joka kuului Kiikalan Saarenkylän Mikolan talolle. Vuonna 1826 Säräjärvestä tuli verollepantu uudistalo, joka luettiin Nummen Leppäkorven kylään. Vuonna 1858 Säräjärvi erotettiin Leppäkorvesta yksinäistaloksi ja tuli taas kuulumaan Kiikalaan. 1860-luvun puolivälissä Säräjärven eli Särämäen yksinäistalon osti viereiselle Hidoisenpyölin ulkoveromaalle vuonna 1813 perustettu Johannislundin lasitehdas, jolla oli käyttöä etenkin talon viljelyksille yhdyskunnan ruokahuollon turvaamiseksi.


title: Säräjärvi

text: Kun Johannislundin lasitehdas vuonna 1960 lopetettiin, muodostettiin pian tämän jälkeen vuonna 1963 varsinaisesta tehdasalueesta Hidoisenpyölin ja Säräjärven kylissä uusi Johannislund-niminen maarekisterikylä. Tämän seurauksena aiemman Säräjärven kylän historiallisesta alueesta pääosa tuli kuulumaan muodostettuun Johannislund-nimiseen yksinäistaloon, ja vain pieni osa kylän historiallisesta alueesta jäi kuulumaan jäljelle jääneeseen Säräjärvi-nimiseen maarekisterikylään.


title: Birsfelden

text: Birsfelden on kaupunki Basel-Landschaftin kantonissa Sveitsissä. Kaupungissa on runsaat 10 000 vakinaista, pääosin saksankielistä asukasta.


title: Birsfelden

text: Birsfelden sijaitsee Birsjoen ja Reinin yhtymäkohdassa, Reinin etelärannalla, noin pari kilometriä Baselista itään muodostaen yhtenäisen taajaman Baselin ja muun muassa Muttenzin kanssa.


title: Birsfelden

text: Moottoritiet A2 ja A3 ohittavat Birsfeldenin länsi- ja eteläpuolelta.


title: Birsfelden

text: Rein on koko Sveitsille tärkeä tavarankuljetusreitti. Birsfeldenissä sijaitsee osa kansainvälisen Baselin sataman alueista.


title: Georg Neiglick

text: Georg (Yrjö) Neiglick (k. 30. elokuuta 1831) oli Salmin nimismies. Hänet surmasi kuohuksissa ollut ihmisjoukko, joka uskoi että hänen tarkoituksensa oli myrkyttää väestöä, kun hän pyrki estämään koleraa. Syyllisiksi senaatti tuomitsi 43 henkilöä kuolemaan. Sittemmin tuomitut armahdettiin, mutta pääsyyllisenä pidetty talonpoika Andrei Afanasjev ja 12 muuta sai elinikäisen karkotustuomion Siperiaan.


title: Georg Neiglick

text: Neiglick oli mahdollisesti jo aiemmin saanut paikallisen väestön vihat osakseen. Arpakapulalla koottu raivostunut kansanjoukko, johtajanaan Afanasjev-niminen talonpoika, hyökkäsi Neiglickin asuntoon, pahoinpiteli hänet ja poltti lopuksi sytyttämäänsä rakennukseen. Puhjenneen kapinan yhteydessä pahoinpideltiin ja sidottiin muitakin virkamiehiä. Järjestys palautui vasta, kun sotaväki puuttui tilanteeseen ja 175 tapahtumaan osallistunutta vangittiin. Syyskuussa 1832 heistä 33 miestä tuomittiin kuolemanrangaistukseen, ja muistakin syyllisiksi todetuista oli joka kymmenes arvan mukaan mestattava, muut pääsivät raipparangaistuksella. Kuolemanrangaistusta ei kuitenkaan pantu toimeen, mutta 78 miestä sai raipparangaistuksen Viipurissa, ja sen jälkeen heistä 38 karkotettiin Siperiaan


title: Volgogradin pommi-iskut 2013

text: Volgogradissa Venäjällä tehtiin 29. ja 30. joulukuuta 2013 kaksi pommi-iskua, joissa kuoli yhteensä 34 henkeä. Iskut tapahtuivat kaksi kuukautta samassa kaupungissa bussiin tehdyn pommi-iskun jälkeen.


title: Volgogradin pommi-iskut 2013

text: Islamistikapinallinen Doku Umarov on uhannut Sotšin talviolympialaisia, jotka pidetään 650 kilometrin päässä Volgogradista.


title: Volgogradin pommi-iskut 2013

text: Presidentti Vladimir Putin määräsi turvatoimia kiristettäväksi ja sotilaat ovat pidättäneet lukuisia henkilöitä. Yhdysvallat tarjosi terrorisminvastaisiin toimiin apua, jota Venäjä ei ottanut vastaan.


title: Evelyn Wood

text: Sir Henry Evelyn Wood (9. helmikuuta 1838 Braintree, Essex – 1. joulukuuta 1919 Lontoo) oli brittiläinen sotamarsalkka.


title: Evelyn Wood

text: Evelyn Woodin isoisä oli kuningasperheen ystävänä tunnettu parlamenttiedustaja Matthew Wood ja hänen setänsä oli lordikansleri William Wood. Evelyn palveli aluksi laivastossa ja osallistui sen riveissä Krimin sotaan, mutta siirtyi 1855 luutnantiksi ratsuväkeen. Wood osallistui myös Intian sepoykapinan kukistamiseen ja yleni vuoteen 1873 mennessä everstiluutnantiksi. Hän palveli Garnet Wolseleyn alaisuudessa Ašantin kuningaskuntaa vastaan suunnatulla sotaretkellä ja komensi armeijan oikeaa siipeä keskeisissä taisteluissa, kuten Kumasin valtauksessa helmikuussa 1874. Sodan jälkeen hänet ylennettiin everstiksi. Zulusodassa vuonna 1879 Wood komensi tuhannesta brittien puolelle siirtyneestä zulusta muodostettua joukkoa ja löi moninkertaisesti ylivoimaisen vihollisen Kambulassa vain kaksi päivää sen jälkeen, kun muu brittiarmeija oli kärsinyt tappion Isandlwanan taistelussa. Hänen saavutettuaan vielä toisen voiton Kambulan taistelussa maaliskuussa 1879 hänet ylennettiin kenraalimajuriksi ja palattuaan kotimaahan myöhemmin samana vuonna hänet aateloitiin. Hän osallistui eteläisessä Afrikassa myös ensimmäiseen buurisotaan 1880–1881.


title: Evelyn Wood

text: Vuoden 1882 Egyptin-sotaretken aikana Wood komensi prikaatia ja brittijoukkojen miehitettyä maan hänet nimitettiin joulukuussa 1882 Egyptin armeijan ylipäälliköksi ("sirdar"). Hän osallistui myös vuosien 1884–1885 Niilin retkeen. Tämän jälkeen Wood oli kotimaassa itäisen sotilasalueen komentajana 1886–1888 ja Aldershotin alueen komentajana 1889–1893. Hänet ylennettiin kenraaliluutnantiksi 1891 ja 1895 kenraaliksi. Vuosina 1893–1901 hän toimi sotaministeriössä päämajoitusmestarina. Wood oli vielä 1901–1904 toisen armeijakunnan komentaja ja sai 1903 ylennyksen sotamarsalkaksi.


title: Han Hendrik Piho

text: Han Hendrik Piho (s. 24. huhtikuuta 1993 Võru, Viro) on virolainen yhdistetyn hiihtäjä, joka edustaa Skystar-seuraa.


title: Han Hendrik Piho

text: Nuorten MM-kilpailuissa Liberecissä vuonna 2013 Piho saavutti pronssia normaalikilpailussa. Aikuisten arvokisoissa hän on kilpaillut vuodesta 2010 lähtien. Hänen paras henkilökohtainen sijoituksensa on 33:s sija, jonka hän saavutti normaalimäen kilpailussa Val di Fiemmen MM-kilpailuissa 2013.


title: Han Hendrik Piho

text: Yhdistetyn maailmancupissa Piho kilpaili ensimmäisen kerran Lahdessa maaliskuussa 2012. Ensimmäiset maailmancupin pisteensä hän saavutti Ramsaussa joulukuussa 2012 oltuaan 28:s. Hänen paras henkilökohtainen sijoituksensa on Tšaikovskin toisesta kilpailusta tammikuussa 2014, jossa hän sijoittui 11:nneksi.


title: Han Hendrik Piho

text: Myös hänen veljensä, Kail Piho, on yhdistetyn hiihtäjä.


title: Kail Piho

text: Kail Piho (s. 28. toukokuuta 1991 Võru) on virolainen yhdistetyn hiihtäjä, joka edustaa Skystar-seuraa.


title: Kail Piho

text: Aikuisten arvokisoissa Piho on kilpaillut vuodesta 2009 lähtien. Hänen paras henkilökohtainen sijoituksensa on 27:s sija, jonka hän saavutti suurmäen kilpailussa Val di Fiemmen MM-kilpailuissa 2013. Normaalimäen kilpailussa hän oli 28:s.


title: Kail Piho

text: Yhdistetyn maailmancupissa Piho kilpaili ensimmäisen kerran Kuusamossa marraskuussa 2008. Ensimmäiset maailmancupin pisteensä hän saavutti Liberecissä helmikuussa 2012 oltuaan 29:s. Hänen paras henkilökohtainen sijoituksensa on Tšaikovskin toisesta kilpailusta tammikuussa 2014, jossa hän sijoittui 16:nneksi.


title: Kail Piho

text: Myös hänen veljensä, Han-Hendrik Piho, on yhdistetyn hiihtäjä.


title: Kristjan Ilves

text: Kristjan Ilves (s. 10. kesäkuuta 1996 Tartto) on virolainen yhdistetyn hiihtäjä, joka edustaa Elva Suusaklubia.


title: Kristjan Ilves

text: Nuorten MM-kilpailuissa Liberecissä vuonna 2013 Ilves saavutti pronssia sprinttikilpailussa. Ensimmäisissä aikuisten arvokilpailuissaan, Val di Fiemmen MM-kilpailuissa 2013 Ilves sijoittui suurmäen kilpailussa 39:nneksi ja normaalimäen kilpailussa 48:nneksi. Parhaimmillaan hän on sijoittunut MM-kilpailujen henkilökohtaisissa kilpailuissa 23:nneksi normaalimäen Gundersen-kilpailussa Lahdessa 2017. Pyeongchangin olympialaisissa 2018 hän oli normaalimäen Gundersen-kilpailussa kuudestoista.


title: Kristjan Ilves

text: Yhdistetyn maailmancupissa Ilves kilpaili ensimmäisen kerran Sotšissa helmikuussa 2013. Ensimmäiset maailmancupin pisteensä hän saavutti Tšaikovskin toisessa kilpailussa tammikuussa 2014 oltuaan 30:s. Kymmenen parhaan joukkoon hän sijoittui ensimmäisen kerran oltuaan kuudes Seefeldissä tammikuussa 2018. Ensimmäisen palkintosijansa hän saavutti oltuaan viikkoa myöhemmin toinen Hakubassa.


title: Nakajima Kikka

text: Nakajima Kikka () oli ensimmäinen japanilainen suihkulentokone. Se oli yksipaikkainen kaksimoottorinen torjuntahävittäjä. Kikka ehti lentää vain kerran ennen Japanin antautumista ja toisen maailmansodan loppua.


title: Nakajima Kikka

text: Nakajima Kikka sai voimakkaasti vaikutteita saksalaisesta Messerschmitt Me 262 -hävittäjästä, joka oli Japanin ja Saksan yhteistyön tulosta. Japanilainen Kikka suunniteltiin siten, että hävittäjiä voitaisiin koota kokemattomallakin työvoimalla. Koneen siivet suunniteltiin myös taitettaviksi, jolloin hävittäjiä olisi voitu piilottaa Japanin pääsaarien luoliin Yhdysvaltain mahdollisen maihinnousun torjuntaa varten.


title: Nakajima Kikka

text: Me 262 -hävittäjään verrattuna Nakajima Kikka oli merkittävästi pienempi, ja sen rakenne muistutti enemmän perinteisiä potkurihävittäjiä, koska koneessa oli suorat siivet nuolisiipien sijasta. Kikan päälaskutelineet olivat A6M Zero -hävittäjästä ja nokkapyörä Yokosuka P1Y -pommikoneen kannuspyörä.


title: Fredrik Johansson

text: Fredrik Johansson voi tarkoittaa ainakin seuraavia henkilöitä:


title: Hiihdon Suomen-mestaruuskilpailut 2014

text: Hiihdon Suomen-mestaruuskilpailut järjestettiin vuonna 2014 Vantaalla 17.–19. tammikuuta ja Jyväskylän Vaajakoskella 21.–23. maaliskuuta.


title: Hiihdon Suomen-mestaruuskilpailut 2014

text: Vantaa, 17. tammikuuta


title: Hiihdon Suomen-mestaruuskilpailut 2014

text: Vaajakoski, 21. maaliskuutaAlun perin kolmanneksi sijoittunut Tero Similä hylättiin dopingin takia.


title: Hiihdon Suomen-mestaruuskilpailut 2014

text: Vantaa, 18. tammikuuta


title: Hiihdon Suomen-mestaruuskilpailut 2014

text: Vaajakoski, 23. maaliskuutaLumipulan takia matka lyhennettiin 50 kilometristä 30 kilometriin.Alun perin kuudenneksi sijoittunut Tero Similä hylättiin dopingin takia.


title: Hiihdon Suomen-mestaruuskilpailut 2014

text: Vantaa, 19. tammikuuta


title: Hiihdon Suomen-mestaruuskilpailut 2014

text: Vaajakoski, 22. maaliskuuta


title: Hiihdon Suomen-mestaruuskilpailut 2014

text: Vaajakoski, 21. maaliskuuta


title: Hiihdon Suomen-mestaruuskilpailut 2014

text: Vaajakoski, 23. maaliskuutaLumipulan takia matka lyhennettiin 30 kilometristä 20 kilometriin.


title: Alamäkiluistelu

text: Alamäkiluistelu on talviurheilulaji, jossa rinnettä tai mäkeä lasketaan alas jäädytetyissä kouruissa luistellen. Kilpailut lasketaan neljän luistelijan erissä, joissa vauhti voi nousta jopa yli 80 kilometriin tunnissa. Rataan on usein rakennettu kurveja, kaarteita ja hyppyjä. Kilpailuvarustus muodostetaan usein yhdistämällä suojia jääkiekosta, motocrossista ja alamäkipyöräilystä. Lajissa on kilpailtu virallista MM-sarjaa vuodesta 2010 asti. Tällä hetkellä MM-sarjassa luistelevia tunnetuimpia suomalaisia ovat muun muassa Paavo Klintrup, Markus Juola ja Mirko Lahti. Uransa lopettaneita tunnettuja luistelijoita ovat Arttu Pihlainen, Miikka Jouhkimainen ja Lari Joutsenlahti. Naisten tunnetuin suomalainen alamäkiluistelija on ollut Salla Naakka.


title: Alamäkiluistelu

text: Suomalaiset alamäkiluistelun maailmanmestarit:


title: Saint-Chamond (panssarivaunu)

text: Saint-Chamond oli Ranskan ensimmäisessä maailmansodassa rakennuttama ja käyttämä panssarivaunu. Vaunu otettiin käyttöön Ranskan ensimmäisen panssarivaunu Schneider CA1:n käyttöönoton jälkeen. Kuten muutkin varhaiset panssarivaunut Saint-Chamond kärsi teknisistä ongelmista ja Ranska keskittyi myöhemmin rakentamaan kevyempiä Renault FT-17 -vaunuja.


title: Saint-Chamond (panssarivaunu)

text: Ranskalaiset kiinnostuivat telaketjuilla kulkevista ajoneuvoista vuonna 1915, kun he etsivät keinoa ajaa vihollisen piikkilankaesteiden yli. Ranskalainen eversti Jean E. Estienne kirjoitti kirjeen kenraali Joseph Joffrelle ehdottaen tällaisten ajoneuvojen rakentamista. Idean innoitti brittien käyttämät Holt-traktorit, joita käytettiin tykkien liikutteluun. Kirjeessä ehdotettiin samanlaista ratkaisua Ranskan asevoimille, mutta ajoneuvoon rakennettaisiin lisäksi panssarisuoja ja oma tykki. Saint-Chamondin prototyyppi rakennettiin vuoden 1916 alkupuolella ja se perustui kahteen yhteen liitettyyn Holt-traktoriin ja sen rakennutti Compagnie des Forges d’Honecourt eli FAMH. Prototyyppi oli aseistettu Saint-Chamond TR -tyyppisellä 75 mm tykillä ja sen voimanlähteenä toimi Panhard-bensiinimoottori, joka tuotti 90-hevosvoimaa ja mahdollisti vaunun nopeudeksi noin 8,5 kilometriä tunnissa. Vaunussa oli kahdet ohjaimet, joilla sitä pystyi kuljettamaan sekä edestä että takaa. Vaunussa oli myös omalla aikaansa nähden edistynyt sähköinen voimansiirto.


title: Saint-Chamond (panssarivaunu)

text: Vaunuun tehtiin joitakin parannuksia valmistamisen aikana. Kun ensimmäiset 165 vaunua oli tuotettu tykki vaihdettiin Schneiderin TR:stä malliin Canon de 75 modèle 1897. Vaunun kattoa muutettiin tasaisesta kuperammaksi ja panssarointia lisättiin 17 millimetriin saksalaisten otettua käyttöön panssaria läpäisevät ammukset.


title: Saint-Chamond (panssarivaunu)

text: Joseph Joffre tilasi 400 Saint-Chamond-vaunua samaan aikaan 400 Schneider CA1 -vaunun tilauksen kanssa alkuvuodesta 1916. Saint-Chamond osallistui taisteluihin ensimmäistä kertaa 5. toukokuuta 1917. Vaunun ongelmina oli tekniset viat ja moottorin liikuttavien osien sijainti miehistön kanssa vaunun sisällä ilman suojaa, minkä takia vaunun sisätilat olivat vaarallisia miehistölle. Saint-Chamondissa oli kuitenkin suurempi tykki kuin Schneider CA1:ssä, minkä lisäksi sen telat olivat pidemmät, mikä teki juoksuhautojen ylittämisestä helpompaa. Saint-Chamond oli lisäksi helpompi ajaa sähköisen voimansiirron ansiosta, joka tosin vaikutti myös heikentävästi sen luotettavuuteen. Vaunun suurempi paino teki siitä myös hankalammin liikkuvan pehmeässä maastossa. Myöhemmin käyttöön otettu kevyt Renault FT-17 osoittautui lopulta paremmaksi vaunuksi. Venäjän vallankumouksen jälkeen muutamia Saint-Chamond-vaunuja lähetettiin valkoisille ja niitä päätyi vallattuina myös punaisten käyttöön.


title: Gyula Németh

text: Gyula Németh (1890–1976) oli unkarilainen kielentutkija. Hän oli vuodesta 1916 Budapestin yliopiston professori. Hän oli merkittävä turkkilaisten kielten tutkija.


title: Wallenberg-säätiöt

text: Wallenberg-säätiöt on yhteisnimitys säätiöille, joilla jollain tapaa on yhteys ruotsalaiseen rahasuku Wallenbergiin. Joskus sanontaa käytetään vain kolmea suurinta säätiötä tarkoittaen.


title: Dark Horse (Katy Perryn kappale)

text: Dark Horse on yhdysvaltalaisartisti Katy Perryn kappale hänen neljänneltä studioalbumiltaan "Prism". Kappaleella on mukana myös räppäri Juicy J. Sen julkaisi Capitol Records albumin ensimmäisenä promootiosinglenä 17. syyskuuta 2013. Kolme kuukautta myöhemmin se julkaistiin albumin kolmantena virallisena singlenä joulukuun 17. päivä. Kappaleen ovat tehneet Perry, Sarah Hudson, Juicy J, Max Martin, Cirkut, ja Dr. Luke. Kappaleen virallista musiikkivideota on katsottu vuoden 2015 maaliskuuhun mennessä videopalvelu YouTubessa yli 870 miljoonaa kertaa, mikä tekee siitä YouTuben kolmanneksi katsotuimman videon.


title: Dark Horse (Katy Perryn kappale)

text: "Dark Horse" on yhdistelmä trapin sekä grimen genrejä ja siinä on elementtejä myös popista. Kappale sisältää "synkempiä" ja "seksikkäämpiä" teemoja kuin hänen aiemmassa teoksessaan. Siinä on myös minimaalinen tuotanto, jossa Perry esittää oman osuutensa laulusta "viettelevään" ja "kypsään" sävyyn, samalla kun Juicy J on mukana kappaleen introssa sekä räppäys-bridgessä. Laulajan mukaan hän halusi kappaleen olevan "taiallinen", joten hän sanoitti sen noidan näkökulmasta, joka varoittaisi miestä rakastumasta häneen, ja että jos hän tekisi niin, se jäisi hänen viimeiseksi teokseen. Julkaisun yhteydessä Perry ja Pepsi järjestivät kilpailun jossa fanit voivat äänestää että onko "Dark Horse" vai "Walking on Air" ensimmäinen twiittauksien pohjalta julkaistava promootiosingle.


title: Dark Horse (Katy Perryn kappale)

text: "Dark Horse" sai julkaisunsa jälkeen positiivisen vastaanoton musiikkikriitikoilta, jotka ylistivät urbaanin musiikin kokeilua, mutta Juicy J:n osuudet kappaleessa aiheuttivat ristiriitaista palautetta. Kappale on ollut tähän mennessä kohtalainen menestys. Vaikka kappale julkaistiin virallisena singlenä vasta joulukuussa, se saavutti jo ennen sitä maailmanlaajuisesti lukuisia listasijoituksia, kuten 4. sijan Yhdysvaltain Billboard Hot 100-listalla sekä 8. sijan Canadian Hot 100-listalla. Kappaleen korkein sijoitus saavutettiin Uuden-Seelannin singlelistalla, jossa se oli parhaimmillaan 2. sijalla. Kappaleesta tuli artistin kolmastoista Top 10-kappale "Billboard Hot 100"-listalla sekä kymmenes kappale, joka saavutti "Billboard" Digital Songs-listan kärkisijan. Perry esitti kappaleen livenä ensimmäistä kertaa vuoden 2013 iHeartRadio Music Festival-tapahtumassa Las Vegasissa 20. syyskuuta 2013.


title: Dark Horse (Katy Perryn kappale)

text: Digitaalinen lataus


title: Henry Wilson (sotamarsalkka, 1864–1922)

text: Sir Henry Hughes Wilson (5. toukokuuta 1864 Currygrane, Edgeworthstown, Longfordin kreivikunta, Irlanti – 22. kesäkuuta 1922 Lontoo) oli brittiläinen sotamarsalkka. Hän oli merkittävä operaatioiden suunnittelija ensimmäisen maailmansodan alla ja aikana sekä pääesikunnan päällikkö vuosina 1918–1922. Sotilasuransa jälkeen Wilson loi myös lyhyeksi jääneen uran unionistisena poliitikkona. Hänet salamurhattiin poliittisista syistä.


title: Henry Wilson (sotamarsalkka, 1864–1922)

text: Wilson aloitti sotilasuransa vuonna 1882 Irlannin miliisijoukoissa. Hän osallistui sotaan Burmassa 1885–1887 sekä buurisotaan Etelä-Afrikassa 1899–1901, minkä myötä hänet ylennettiin majuriksi. Vuosina 1907–1910 hän toimi Camberleyn yleisesikuntakoulun johtajana, minä aikana hän pyrki luomaan hyvät yhteistyösuhteet Ranskan armeijaan, erityisesti ranskalaiseen kollegaansa Ferdinand Fochiin. Myös maailmansodan aikana yhteistyö ranskalaisten kanssa sujui häneltä hyvin. Vuosina 1910–1914 Wilson toimi sotaministeriön sotilasoperaatiojohtajana, ja laati suunnitelmia brittiläisen siirtoarmeijan lähettämisestä Ranskan avuksi, mikäli sota syttyisi Ranskan ja Saksan välille – siitäkin huolimatta, että Ranskan ehdoton tukeminen ei ennen sotaa ollut suosittu ajatus Britannian johdossa. Maaliskuussa 1914 Irlannissa sattuneen Curraghin välikohtauksen yhteydessä Wilson tuki upseereita, jotka kieltäytyivät kukistamasta Irlannin itsehallintolakia vastustaneiden unionistien odotettua kapinaa. Tämän vuoksi häntä ei maailmansodan syttyessä nimitetty brittiläisen siirtoarmeijan esikuntapäälliköksi, vaikka sen komentaja John French olisi halunnut hänet. Tehtävään nimitettiin Archibald Murray.


title: Henry Wilson (sotamarsalkka, 1864–1922)

text: Maailmansodan puhjettua Britannian hallitus päätti Wilsonin suunnitelman mukaisesti viedä joukkonsa sotimaan Ranskaan ranskalaisten rinnalle, vaikka ylipäällikkö kannatti hyökkäystä saksalaisten kimppuun Belgiassa. Sodan alkupuolella Wilson toimi neuvonantajana ja sittemmin brittien yhdysupseerina Ranskan armeijan päämajassa. Hänet ylennettiin tänä aikana kenraalimajuriksi ja kenraaliluutnantiksi. Wilson oli myös vuoden ajan rintamakomentajana johtaessaan neljättä armeijakuntaa länsirintamalla joulukuusta 1915 joulukuuhun 1916. Tuona aikana saksalaiset onnistuivat valtaamaan hänen joukoiltaan Vimyn harjanteen alueen lähellä Arrasia. Syyskuussa 1917 Wilson siirtyi kotimaahan itäisen puolustusalueen komentajaksi ja hän ystävystyi pääministeri David Lloyd Georgen kanssa. Lloyd George järjesti hänet marraskuussa 1917 ympärysvaltojen ylimmän sotaneuvoston jäseneksi. Viimeisen sotavuoden aikana Wilsonista tuli pääministerin lähin neuvonantaja sota-asioissa, ohittaen pääesikunnan päällikkö William Robertsonin sekä Ranskassa olevien joukkojen ylipäällikön Douglas Haigin. Helmikuussa 1918 Lloyd George nimitti Wilsonin esikuntapäälliköksi Robertsonin tilalle, ja yhdessä he tukivat Ferdinand Fochia ympärysvaltojen ylipäälliköksi.


title: Henry Wilson (sotamarsalkka, 1864–1922)

text: Wilson ylennettiin sodan jälkeen sotamarsalkaksi ja korotettiin baronetiksi. Hän toimi Pariisin rauhankonferenssissa Britannian valtuuskunnan johtavana sotilasasiantuntijana, mutta hän ajautui nyt erimielisyyksiin Lloyd Georgen kanssa. Wilson ei hyväksynyt hallituksen Irlannin-politiikkaa, sillä hän vastusti Irlannin itsenäisyyttä. Kun Lloyd George ei halunnut nimittää häntä jatkokaudelle esikuntapäällikkönä, hän jätti palveluksen helmikuussa 1922, samalla kun hänet valittiin parlamentin alahuoneeseen konservatiivipuolueen edustajana Pohjois-Irlannin North Downista. Wilsonin poliittiset esiintymiset Britannian ja Irlannin yhtenäisyyden puolesta nostattivat irlantilaisnationalistien vihan. Kesäkuussa 1922 kaksi Irlannin tasavaltalaisarmeijan jäsentä murhasi hänet kotiovellaan, kun hän oli palaamassa päivällistilaisuudesta. Häneltä ei jäänyt perillisiä.


title: Tsurumi-ku (Osaka)

text: Tsurumi-ku () on yksi Osakan kaupungin 24:stä suuralueesta. Se sijaitsee kaupungin itäosassa ja rajautuu lännessä Jōtōn ja Asahin suuralueisiin sekä idässä Osakan prefektuurin Daitōn, Higashiōsakan, Kadoman ja Moriguchin kaupunkeihin. Neyagawa-joki virtaa alueen halki itä-länsisuunnassa. Tsurumin suuralueella on 110 880 asukasta (vuonna 2010).


title: Tsurumi-ku (Osaka)

text: Tsurumi erotettiin Jōtōn suuralueesta 22. heinäkuuta 1974. Sen pohjoisosassa sijaitsee osa suuresta Tsurumiryokuchin puistosta, joka rakennettiin vuoden 1990 kansainvälistä puutarhanäyttelyä varten. Alueella on erilaisia urheilumahdollisuuksia, kasvihuone Sakuya konohana -kan, museo ja puutarhoja. Puutarhanäyttelyn myötä ja jälkeen alueen liikenneyhteydet ovat parantuneet ja sinne on rakennettu runsaasti uusia asuntoja ja palveluja.


title: Tsurumi-ku (Osaka)

text: Tsurumin suuraluetta palvelevat Osakan metron Nagahori–Tsurumiryokuchi-linja sekä JR Westin Katamachi-linja ja Ōsaka higashi -linja.


title: Tsurumi-ku

text: Tsurumi-ku () voi tarkoittaa:


title: Paul McBeth

text: Paul McBeth (s. 9. heinäkuuta 1990) on yhdysvaltalainen frisbeegolfaaja ja lajin nelinkertainen maailmanmestari vuosilta 2012, 2013, 2014 ja 2015. Muita McBethin voittamia major-tason kisoja ovat European Open, 2013 ja 2015 Copenhagen Open 2013, European Masters 2014 ja 2015 ja Aussie Open 2015. Hän on voittanut Yhdysvaltain kansallisen sarjan 2012 ja 2013.


title: Paul McBeth

text: Kalifornian Huntington Beachistä kotoisin oleva McBeth tunnetaan lempinimellä McBeast. Hän kertoo suosivansa kiekkoja, jotka ovat täysipainoista kevyempiä. Hänellä on hallussaan ennätys kaikkien aikojen parhaimman ratingin kierroksesta, jonka hän heitti 2.3.2013 Memorial Championship -kisassa. 18-väyläisen kierroksen tulos oli 17 alle parin ja kierroksen rating 1132.


title: Paul McBeth

text: Nuorempana McBeth harrasti baseballia, jonka hän vaihtoi frisbeegolfiin noin 14-vuotiaana. Ammattilaisura alkoi vuonna 2007.


title: Paul McBeth

text: Hänen uransa ansiot ovat yli 380 000 dollaria (toukokuussa 2018). Hänen sponsoreitaan ovat Innova Discs ja Adidas.


title: Johan Motin

text: Johan Motin (s. 10. lokakuuta 1989 Karlskoga, Ruotsi) on ruotsalainen jääkiekkopuolustaja, joka pelaa SM-liigajoukkue Helsingin IFK:ssa. Hän on pelannut myös yhden NHL-ottelun Edmonton Oilersissa kaudella 2009–2010. Elite Prospects -sivuston mukaan Motin pelityyliltään puolustava puolustaja, jolla on kokoa ja voimaa. Hänellä on potentiaalia tulla entistä paremmaksi maalinedustapelaajaksi parantamalla fyysistä peliään ja käyttämällä enemmän kokoaan. Myös Motinin hyökkäyspään taidot ovat rajalliset ja hän pelaa varsin yksinkertaisesti omassa päässä. Motinilla on parannettavaa myös liikkuvuudessa ja nopeudessa. Hän laukoo oikealta.


title: Johan Motin

text: Motinin isä on suomalainen, joka muutti lapsena Ruotsiin.


title: Johan Motin

text: Motin on Bofors IK:n (nyk. BIK Karlskoga) kasvatti. Hän siirtyi B-juniori-ikäisenä Färjestad BK:hon kaudeksi 2005–2006, joka päättyi J18 Allsvenskanin mestaruuteen. Seuraavalla kaudella 2006–2007 17-vuotias Motin nousi seuran Elitserien-joukkueeseen, jossa hän pelasi 22 runkosarja- ja yhdeksän playoff-ottelua tehden neljä syöttöpistettä. Motin pelasi ensimmäisen Elitserien-ottelunsa 7. joulukuuta 2006 Timrå IK:ta vastaan ja hän vakiinnutti sittemmin paikkansa Färjestadin kokoonpanossa. Motin edusti joukkuetta kauden aikana myös Euroopan seurajoukkueiden mestaruusturnauksessa. Hän pelasi suurimman osan alkukaudenkin otteluistaan miesten pelejä lainalla Ruotsin I-divisioonan Skåre BK:ssa. Motin vahvisti myös kevätkaudella parin ottelun verran Färjestadin J18-junioreita, joissa hän voitti kauden päätteeksi J18 Allsvenskanin mestaruuden.


title: Johan Motin

text: Kaudella 2007–2008 Motin pelasi miesten pelejä kolmella eri sarjatasolla. Hän pelasi Färjestadin Elitserien-joukkueessa 28 runkosarjaottelua tehden kaksi syöttöpistettä. Motin pelasi myös lainalla kasvattajaseurassaan Bofors IK:ssa 15 HockeyAllsvenskanin ottelun verran ja I-divisioonaa Skåressa kolmen ottelun verran. Edmonton Oilers varasi hänet neljännellä kierroksella 103. pelaajana . Kausi 2008–2009 oli Motinille ensimmäinen kokonainen Elitserienissä, jossa hän teki 52 runkosarja- ja 13 playoff-ottelussa yhteensä neljä syöttöpistettä. Motin voitti kauden päätteeksi Ruotsin-mestaruuden. Hänelle kertyi pelejä myös kahdeksan ottelun verran Skåresta.


title: Johan Motin

text: Toukokuussa 2009 Motin teki kolmivuotisen tulokassopimuksen Edmonton Oilersin kanssa. Hän siirtyi joukkueen organisaatioon kaudeksi 2009–2010, jonka Motin pelasi pääasiassa farmijoukkue Springfield Falconsissa, AHL:ssä, jossa tulokaskausi toi 55 runkosarjaottelussa tehot 1+5=6. Hän pelasi kauden aikana myös ensimmäisen ja toistaiseksi ainoan NHL-ottelunsa 3. maaliskuuta 2010 Chicago Blackhawksia vastaan. Motin sai ottelussa jääaikaa 14.08 minuuttia. Kauden 2010–2011 hän vietti Oilersin uudessa farmijoukkueessa, Oklahoma City Baronsissa, kunnes Motin siirrettiin maaliskuussa 2011 sarjatasoa alemmas ECHL:n Stockton Thunderiin, jossa Motin vietti koko loppukautensa.


title: Johan Motin

text: Kesken tulokassopimuksensa viimeisen kauden 2011–2012, marraskuussa 2011 Motin päätti palata kotimaahansa ja siirtyi loppukauden kattaneella sopimuksella Timrå IK:hon. Kaudeksi 2012–2013 hän siirtyi kaksivuotisella sopimuksella sarjatasoa alemmas Allsvenskan-joukkue Örebro HK:hon. Motin voitti joukkueen sisäisen tehotilaston lukemalla +15 ja oli kauden päätteeksi nostamassa Örebroa Elitserieniin, joka vaihtoi kesällä 2013 nimensä SHL:ksi. Joulukuussa 2014 Motin teki 2+1-vuotisen jatkosopimuksen joukkueen kanssa.


title: Johan Motin

text: Kaudeksi 2017–2018 Motin siirtyi vuoden mittaisella sopimuksella SM-liigajoukkue Rauman Lukkoon. Kaudeksi 2018–2019 hän siirtyi jatkamaan uraansa kaksivuotisella sopimuksella Helsingin IFK:hon.


title: Johan Motin

text: Motin pelasi alle 20-vuotiaiden MM-kilpailuissa vuonna 2008, jolloin hän voitti hopeaa. Motin pelasi myös alle 18-vuotiaiden MM-kilpailuissa vuonna 2007 voittaen pronssia. Hän pelasi myös alle 18-vuotiaiden Ivan Hlinkan muistoturnauksessa vuonna 2006. Yhteensä Motin on pelannut 23 nuorten ja 17 poikien maaottelua.


title: Frederick Lambart Cavan

text: Frederick Rudolph Lambart, Cavanin 10. jaarli (16. lokakuuta 1865 Ayot St Lawrence, Hertfordshire – 28. elokuuta 1946 Lontoo) oli brittiläinen sotilas, joka palveli komentajana ensimmäisessä maailmansodassa.


title: Frederick Lambart Cavan

text: Cavan jäi jo kertaalleen eläkkeelle armeijasta vuonna 1913 vain 48-vuotiaana, mutta palasi palvelukseen maailmansodan sytyttyä. Syyskuussa 1914 hänet nimitettiin neljännen kaartinprikaatin komentajaksi haavoittuneen Robert Scott-Kerrin tilalle. Kesäkuussa 1915 hän yleni 50:nnen divisioonan komentajaksi, mistä siirtyi kaksi kuukautta myöhemmin kaartindivisioonan johtoon. Tammikuusta 1916 maaliskuuhun 1918 hän toimi 14:nnen armeijakunnan komentajana ja sai maineen yhtenä länsirintaman parhaista komentajista. Italialaisten kärsittyä katastrofaalisen tappion Caporetton taistelussa Cavan siirrettiin armeijakuntineen Italian-rintamalle ja maaliskuussa 1918 hänestä tuli virallisesti kaikkien sinne sijoitettujen brittijoukkojen ylipäällikkö. Hän johti Italian 10:ttä armeijaa ratkaisevassa Vittorio Veneton taistelussa aivan sodan lopussa.


title: Frederick Lambart Cavan

text: Maailmansodan jälkeen Cavan toimi 1922–1926 Britannian pääesikunnan päällikkönä ja hänet ylennettiin 1931 sotamarsalkaksi.


title: Edmund Ironside

text: William Edmund Ironside, paroni Ironside (6. toukokuuta 1880 Edinburgh, Skotlanti – 22. syyskuuta 1959 Lontoo) oli brittiläinen sotamarsalkka, joka toimi maan pääesikunnan päällikkönä toisen maailmansodan alussa.


title: Edmund Ironside

text: Ironside osallistui nuorena buurisotaan. Ensimmäisen maailmansodan jälkeen hän komensi vuonna 1918 ympärysvaltojen interventiojoukkoja Pohjois-Venäjällä sekä vuonna 1920 Persiassa. Vuosina 1928–1931 hän oli Intiaan ja myöhemmin Lähi-itään sijoitettujen joukkojen komentajana. Toisen maailmansodan alussa Ironside toimi Britannian pääesikunnan päällikkönä 1939–1940. Hänet ylennettiin 1940 sotamarsalkaksi, ja sen jälkeen hän komensi kodinturvajoukkoja.


title: Edmund Ironside

text: Hänet korotettiin paroniksi helmikuussa 1941 nimellä Baron Ironside, "of Archangel and of Ironside in the County of Aberdeen".


title: Jacob Wallenberg (yritysjohtaja)

text: Jacob Wallenberg (s. 1956 Tukholma) on ruotsalainen mahtisuku Wallenbergiin kuuluva yritysjohtaja.


title: Jacob Wallenberg (yritysjohtaja)

text: Hän on sijoitusyhtiö Investor AB:n hallituksen puheenjohtaja sekä LM Ericssonin johtokunnan varapuheenjohtaja.


title: Jacob Wallenberg (yritysjohtaja)

text: Hän on toiminut Skandinaviska Enskilda Bankenin johtajana, nykyisin johtotehtäviä mm. yrityksissä Atlas Copco, SAS Group, Skandinaviska Enskilda Banken, ABB Group, Ericsson, Coca-Cola-yhtiö, Knut and Alice Wallenberg Foundation ja Stockholm School of Economics. Hän kuuluu myös Bilderberg-ryhmää hallinnoivaan komiteaan sekä Serafiimiritarikuntaan (Order of the Seraphim).


title: Jacob Wallenberg (yritysjohtaja)

text: Jacob Wallenberg on pankkiiri ja teollisuusmies Peter Wallenberg vanhemman ja Suzanne Wallenbergin poika. Jacob Wallenbergin vaimo on Suzanne Grevillius, ja lapsia ovat Lovisa Wallenberg, Jacob Wallenberg Jr, Alice Wallenberg.


title: Terentius Maximus

text: Terentius Maximus oli Rooman keisari Neron aikakaudella vaikuttanut identiteettihuijari. Neron kuoltua Terentius käytti hyväkseen (Neron lempisoittimen) lyyransoitto- sekä laulutaitoaan, heidän ulkoista yhdennäköisyyttään sekä valtakunnan valtavaa kokoa; kesti useita vuosia, ennen kuin tieto Neron kuolemasta oli saavuttanut valtakunnan kaukaisimmatkin kolkat. Terentius kierteli valtakuntaa vuosina 79–81 keisari Nerona esiintyen. Parthian kuningas Artabanus IV oli yksi heistä, jotka lankesivat Terentiuksen huijaukseen. Kun hän lopulta jäi kiinni vuonna 81, oli siitä seurauksena hirttäminen.


title: Elizabeth Bigley

text: Elizabeth Bigley (10. lokakuuta 1857 Eastwood, Kanada – 10. lokakuuta 1907 Columbus, Ohio, Yhdysvallat) oli kanadalainen identiteettihuijari. Bigley aloitti rikollisen uransa väärentämällä šekkejä. Hän alkoi pian esiintyä useilla eri henkilöllisyyksillä. Naimisissa hän oli useita kertoja. Vuonna 1886 hän synnytti ainoaksi jääneen lapsensa. Emil-nimen saaneen pojan isää ei tunneta. Vuonna 1889 Bigley tuomittiin neljäksi vuodeksi vankeuteen väärennöksistä. Ehdonalaiseen hän pääsi vuonna 1891.


title: Elizabeth Bigley

text: Kuuluisin Bigleyn huijauksista lienee esiintyminen Andrew Carnegien aviottomana tyttärenä. Väärien identiteettiensä avulla Bigley onnistui nostamaan lainoja useilta pankeilta useiden vuosien aikana miljoonien dollareiden edestä. Näillä varoilla hän rahoitti itsensä ja perheensä kallista luksuselämää, kunnes hän jäi kiinni vuonna 1904. Hän kuoli vankilassa viisikymmentävuotispäivänään.


title: The Heat

text: The Heat on vuonna 2013 ensi-iltansa saanut Paul Feigin ohjaama komediallinen toimintaelokuva. Se kertoo kahdesta poliisista, jotka joutuvat vasten tahtoaan työskentelemään yhdessä huumekauppiaan jäljittämiseksi. Elokuvan pääosissa ovat Sandra Bullock ja Melissa McCarthy.


title: The Heat

text: Elokuva sai ensi-iltansa Yhdysvalloissa 28. kesäkuuta 2013 ja Suomessa 20. syyskuuta 2013. Suomessa elokuva sai alun perin ikärajamerkinnän K12, mutta myöhemmin elokuvien ikärajoja valvova Meku nosti ikärajamerkinnän 16 vuoteen väkivaltakriteerin perusteella. Sen mukaan väkivaltatilanteisiin liittyvää ahdistavuutta lieventää kuitenkin elokuvan selkeä toimintakomediakonteksti.


title: The Heat

text: Sarah Ashburn (Sandra Bullock) on erittäin ammattitaitoinen FBI-agentti, joka ei kuitenkaan ylimielisyytensä vuoksi tule toimeen kollegoidensa kanssa. Hänen pomonsa (Demián Bichir) lähettää hänet Bostoniin etsimään huumeparoni Simon Larkinia ja lupaa ylennyksen, jos hän onnistuu tehtävässä.


title: The Heat

text: Bostonissa Ashburn joutuu työskentelemään paikallisen konstaapelin Shannon Mullinsin (Melissa McCarthy) kanssa, jonka väkivaltainen ja kaoottinen lähestymistapa asioihin poikkeaa jyrkästi Ashburnin tavoista käsitellä asioita. Mullinsin veli Jason (Michael Rapaport) on juuri vapautunut vankilasta, jonne Mullins itse hänet lähetti, ja saattaa olla sekaantunut huumesotkuihin.


title: The Heat

text: Elokuva näytettiin Yhdysvalloissa 3 181 teatterissa ja se tuotti avausviikonloppunaan 39 115 043 dollaria. Elokuva tuotti Yhdysvalloissa yhteensä 159 582 188 dollaria ja maailmanlaajuisesti 70 348 583 dollaria eli yhteensä 229 930 771 dollaria.


title: The Heat

text: Rotten Tomatoes -internetsivustolla 66 % kriitikoista on antanut elokuvalle positiivisen arvosanan 6,2/10 keskiarvolla. Keräys perustuu 163 arvioon. 142 500 käyttäjästä 73 % on puolestaan antanut elokuvalle positiivisen arvosanan 3,8/5 keskiarvolla. Metacritic-sivustolla 37 kriitikkoa on antanut elokuvalle arvosanan 60/100 ja 188 käyttäjää keskiarvon 6,5/10.


title: The Heat

text: Helsingin Sanomien Nyt-liite antoi elokuvalle kolme tähteä viidestä ja luonnehti sitä keskivertohauskaksi elokuvaksi. Yle, Iltalehti ja Ilta-Sanomat antoivat elokuvalle kaksi tähteä. V2.fi antoi elokuvalle yhden tähden ja moitti muun maussa tarinan kerrontaa.


title: The Heat

text: Elokuva julkaistiin DVD- ja Blu-ray-tallenteina Yhdysvalloissa 15. lokakuuta 2013 ja Suomessa 31. joulukuuta 2013. Tallenteet sisältävät muun muassa poistettuja kohtauksia.


title: Tuntematon sotilas (ooppera)

text:
Tuntematon sotilas on Tauno Pylkkäsen säveltämä ooppera, joka kantaesitettiin Suomen Kansallisoopperassa 16. marraskuuta 1967 Edvin Laineen ohjaamana. Ooppera perustuu Väinö Linnan romaaniin "Tuntematon sotilas", ja libreton laativat Pylkkänen ja Laine. Seppo Heikinheimo arvioi kantaesityksen jälkeen oopperan muodostuvan klassikoksi:
Kansallisoopperan tuore pääjohtaja Alfons Almi tilasi "Tuntemattoman sotilaan" Suomen itsenäisyyden 50-vuotisjuhlavuotta varten vuoden 1966 alussa. Väinö Linna antoi hankkeelle siunauksensa, kun kantaesityksen ohjaajaksi luvattiin Edvin Laine. Kansallisoopperan taiteellinen johtaja Tauno Pylkkänen oli kokenut oopperasäveltäjä ryhtyessään työhön, mutta vaikeuksia tuottivat tiukka aikataulu ja Pylkkäsen paheneva alkoholiongelma. Hän sai kuitenkin viimeistellä teoksen kesällä 1967 Teoston taiteilijaresidenssissä Villa Vikanissa Pohjassa, jossa hän saattoi työskennellä rauhassa ja raitistui. "Tuntemattomasta sotilaasta" tuli Pylkkäsen uran suurin arvostelu- ja katsojamenestys. Teos esitettiin kaikkiaan 32 kertaa ja se sai enemmän katsojia kuin mikään suomalainen ooppera sitten Leevi Madetojan "Pohjalaisten". Se jäi myös Pylkkäsen viimeiseksi oopperaksi.


title: Tuntematon sotilas (ooppera)

text: Kantaesityksensä jälkeen "Tuntematon sotilas" on esitetty ulkoilmaversiona Imatralla 1998 professori Markus Lehtisen aloitteesta. Vuonna 2014 ooppera esitettiin Oulussa, ja ohjaaja oli Lauri Maijala. Tutkija Ville Kivimäki pitää Maijalan ohjausta ”läpeensä lohduttomana”. (Kivimäki on tutkinut sotilaiden murtumista kirjassaan "Murtuneet mielet: Taistelu suomalaissotilaiden hermoista 1939–1945", joka sai vuonna 2013 Tieto-Finlandian.)


title: Mabuya

text: Mabuya on skinkkien heimoon kuuluva suku.


title: Mabuya

text: Suvun lajeja tavataan Afrikassa ja Amerikan trooppisissa osissa.


title: Shadow in the Night

text: Shadow in the Night on yhdysvaltalaisen laulaja Rita Coolidgen singlen "I’ll Never Let You Go" B-puolen kappale. Julkaisuvuosi on 1983.


title: Shadow in the Night

text: Laulun tekijät ovat Jimbeau Hinson ja Tony Brown.


title: Shadow in the Night

text: Tuottajina ovat toimineet David Anderle ja Bernie Worrell.


title: Shadow in the Night

text: Singlen molemmat kappaleet ovat Coolidgen albumilta "Never Let You Go" (A&M Records AMLH 64914).


title: Shadow in the Night

text: Levy-yhtiö on A&M Records ja jakelija CBS Records. Vinyylisinglejä on valmistettu Hollannissa.


title: Shadow in the Night

text: Singlen kappaleen kaupallinen tunnus on AMS 9704 ja kappaleen luettelotunnus 19-009704-2. Musiikkikustantajat ovat Goldline Music, Inc. ja Silverline Music, Inc.


title: I’ll Never Let You Go

text: I’ll Never Let You Go on yhdysvaltalaisen laulajan Rita Coolidgen singlen nimikappale vuodelta 1983.


title: I’ll Never Let You Go

text: Laulun tekijät ovat James House ja Wendy Waldman.


title: I’ll Never Let You Go

text: Tuottajana on toiminut David Anderle.


title: I’ll Never Let You Go

text: Kappale on erikoisversio Coolidgen albumilla "Never Let You Go" (A&M Records AMLH 64914) olevasta esityksestä.


title: I’ll Never Let You Go


title: I’ll Never Let You Go

text: Singlen kappaleen kaupallinen tunnus on AMS 9704 ja kappaleen luettelotunnus 19-009704-1. Musiikkikustantajat ovat Casa Slambé Music, Barracuda Music, Moon and Stars Music, Cotillion Music ja Stalker Music.


title: French Kiss

text: French Kiss oli suomalainen yhtye, joka teki kaksi pitkäsoittoa CBS-levymerkille . Yhtye toimi vuosina 1981–1984.


title: French Kiss

text: Yhtye oli kotoisin Tammisaaresta. Yhtyeellä on kahdella levyllään kaksi eri kokoonpanoa. Levyjen välillä yhtye vaihtoi kitaristia. Valtaosa kappaleista oli Ben Marlenen käsialaa. Ensimmäinen levy Painted Faces äänitettiin toukokuussa 1982 Kokkolassa RM studiossa. Levyn tuotti yhtye itse Ben Marlenen johdolla. Äänittäjänä oli Jari Laasanen.


title: French Kiss

text: Toisen levyn - Dancing In The Shadows tuottajana toimi Classic Nouveaux yhtyeen Mik Sweeney. Levy äänitettiin Helsingin Myllypurossa sijaitsevassa Millbrook-studiossa heinäkuussa 1983. Äänittäjänä toimi Juha Heininen. Ben Marlene oli siirtynyt yhtyeen laulajaksi Gigi Sannholmin jätettyä yhtyeen. Hieman ennen toisen levyn äänityssessioiden alkua aloitti uusi kokoonpano. Rumpaliksi tui tammisaarelaisen Crossroaders-yhtyeen rumpali Stefan Möller ja Turussa toimivan Fabrics-yhtyeen kitaristi Ari "Hombre" Lampinen. Yhtye ehti soittaa muutaman live keikan tässä kokoonpanossa ennen siirtymistä studioon levyntekoon.


title: French Kiss

text: Yhtye otti mukaan taustalaulajiksi ja tanssijoiksi kaksoset Yvonne ja Susanne Holmström. Kaksikko oli myöhemmin mukana Ben Marlenen kanssa hänen perustamassa trance dance -yhtyeessä Ruotsissa. French Kiss hajosi vuonna 1984, ja Ben Marlene muutti takaisin Ruotsiin ja perusti trance dance -yhtyeen. Hombre Lampinen perusti Tommi Läntisen kanssa Boycott-yhtyeen, ja Stefan Möller perusti Olle Kidronin ja Paul Oxley´s Unit -yhtyeen entisen kitaristin Uffe Enbergin kanssa 2FUN-yhtyeen. Ben Marlene, Uffe Enberg ja Stefan Möller soittavat vuonna 2017 alkaen InstaPunk UnLtd:ssä ja The Old -yhtyeessä, jossa basistina toimii Micke Metsämäki.


title: Tuntematon tekijä (yhtye)

text: Tuntematon tekijä oli suomalainen yhtye joka, teki yhden pitkäsoiton CBS-levymerkille


title: Kuttainen

text: Kuttainen (pohjoissaameksi "Guhttás") on taajama Kiirunan kunnassa Pohjois-Ruotsissa. Se sijaitsee Norrbottenin läänissä ja Norrbottenin maakunnassa. Vuoden 2010 lopussa taajamassa oli 333 asukasta.


title: Kuttainen

text: Kuttainen sijaitsee entisen Kaaresuvannon kunnan alueella Muonionjoen etelärannalla Suomen rajalla. Suomen puolella jokea on Enontekiöön kuuluva asutuskeskus nimeltä Kuttanen. Suomen Kuttasen ja Ruotsin Kuttaisen välillä ei ole siltaa, mutta talvisin jäätynyt joki voidaan ylittää autolla.


title: Veka Helin

text: Veka Helin on suomalainen laulaja, joka teki yhden pitkäsoiton CBS-levymerkille


title: Counting Stars

text: Counting Stars on yhdysvaltalaisen pop rock-yhtyeen OneRepublicin kappale, joka julkaistiin singlenä 14. kesäkuuta 2013 heidän kolmannelta, Native-nimiseltä studioalbumiltaan. Kappaleen sanoitti yhtyeen laulaja Ryan Tedder ja sen tuottivat Tedder sekä Noel Zancanella. "Counting Stars" on pop-kappale, jossa on mukana vahvasti folk-musiikin elementtejä.


title: Counting Stars

text: "Counting Stars" on yksi yhtyeen menestyneimmistä singleistä. Se oli OneRepublicin kolmas top 10-hitti Yhdysvalloissa saavuttaen Billboard Hot 100-listan toisen sijan, mikä on OneRepublicin korkein sijoitus kyseisellä listalla yhdessä yhtyeen debyyttisinglen "Apologizen" kanssa. Parhaiten se menestyi Isossa-Britanniassa, jossa se pääsi singlelistan kärkisijalle kahdeksi viikoksi. Kappale on päässyt kymmenen parhaan joukkoon kahdessakymmenessä valtiossa, kuten Australiassa, Kanadassa, Saksassa, Irlannissa ja Uudessa-Seelannissa. Tammikuussa 2014 single oli myynyt pelkästään Yhdysvalloissa yli 3 miljoonaa kappaletta. Kappaleelle on tehty myös James Leesin ohjaama musiikkivideo.


title: Counting Stars

text: CD-single


title: Sata Lasta

text:
Sata Lasta oli suomalainen rockyhtye, joka teki yhden pitkäsoiton CBS-levymerkille
. Yhtye voitti Rock SM -kilpailun vuonna 1986.


title: Neljäs sääty

text: Neljäs sääty on 1800-luvulla käytössä ollut työväestöä tarkoittava nimitys. Monissa maissa, kuten muun muassa Suomessa, oli säätyeduskunnassa neljäntenä säätynä talonpoikaissääty.


title: Neljäs sääty

text: Muita säätyjä olivat aatelisto, papisto ja porvaristo.


title: Taina Lehto

text: Taina Lehto (s. 9. helmikuuta 1965) on suomalainen jazzlaulaja .


title: Nerkoo

text: Nerkoo viittaa seuraaviin:


title: Ylä-Vieksi

text:
Ylä-Vieksi on 120 asukkaan kylä Kuhmon luoteiskulmalla, Kajaanista itään.
Ylä-Vieksin keskus sijaitsee Koskenmäen kaupan tienoilla Hyrynsalmentien varressa, noin 37 kilometrin päässä Kuhmon kaupunkikeskustasta. Muita Ylä-Vieksin pienoistaajamia ovat Niemenkylä ja Huuhilonkylä.
Länsi-Euroopan ainoa monimuotoinen metsäpeurakanta viihtyy Vieksillä.


title: Larinae

text: Varsinaiset lokit (Larinae) on rantalintujen lahkoon kuuluva alaheimo, johon kuuluu 7 sukua. Varsinaisten lokkien täysikasvuisten yksilöiden höyhenpeitettä hallitsevat tyypillisesti musta ja valkoinen väri sekä harmaan eri sävyt. Nuoret ja talvipukuiset linnut ovat hyvin erivärisiä, usein ruskeankirjavia.


title: Larinae

text: Lokit pesivät rannikoilla, sisävesillä ja soilla, yleensä suurissa yhdyskunnissa. Pesän ne tekevät maahan ja munivat lähes aina kolme munaa.Pesä on yksinkertainen kasveista rakennettu syvennys matalan kasvillisuuden joukossa.


title: Larinae

text: Varsinkin pesimäajan ulkopuolella lokit kerääntyvät usein monen lajin sekaparvina suojaisille vesistöille, järville, satamiin ja keinoaltaiden lähettyville yöpymään tai etsimään ravintoa. Väliä ruokailu- ja yöpymispaikoilla voi olla 40 kilometriä. Lokit lentävät ruokailu- ja yöpymispaikoille aamu- ja iltalennoilla korkealla jonoissa tai auramuodostelmassa.


title: Larinae

text: Pienikokoiset lokkilajit pyydystävät ravintonsa yleensä veden pinnalta, mutta voivat kastautua veteen saadakseen kalan kiinni. Kesällä ne voivat kokoontua isoina parvina saalistamaan korkealta ilmasta surviaissääskiä ja lentomuurahaisia. Suurikokoisemmat lajit syövät haaskoja, kalaa, jätteitä, lintujen poikasia ja munia ja joskus myös aikuisia vesilintuja. Sekä pienet että suuret lajit kerääntyvät usein pelloille ja niityille syömään kastematoja.


title: Netsuke

text: Netsuke () on japanilainen yleensä puusta tai norsunluusta veistetty kiinnitysnappi tai vastaavanlainen pidin. Sillä kiinnitettään vyöhön inrō. Netsuket voivat olla taiteellisia pienoisveistoksia.


title: Tuhkalokit

text: Tuhkalokit ("Leucophaeus") on lokkisuku, joka luokiteltiin aiemmin lokkien suvun alasuvuksi.


title: Patagonianlokki

text: Patagonianlokki ("Leucophaeus scoresbii", aiemmin "Larus scoresbii") on rantalintuihin kuuluva lintu.


title: Juovaskinkki

text: Juovaskinkki ("Mabuya striata") on "Mabuya"-sukuun kuuluva laji. Se liikkuu päiväaikaan.


title: Juovaskinkki

text: Yksilön pituus on 22-25 cm. Yleisväri on ruskea tai oranssi. Selkäpuolella on kaksi vaaleaa juovaa. Alue huulista kaulaan on valkoinen tai keltainen.


title: Juovaskinkki

text: Juovaskinkkiä tavataan Etelä- ja Itä-Afrikassa. Sitä esiintyy ihmisasutuksen yhteydessä.


title: Juovaskinkki

text: Laji lisääntyy synnyttämällä. Poikasia on yhdessä pesueessa 3-9.


title: Juovaskinkki

text: Laji syö enimmäkseen hyönteisiä.


title: Quintesson

text: Quintessonit ovat kuvitteellisia avaruusolentoja Transformers-universumissa.


title: Quintesson

text: Quintessoneja on erilaisia. Mutta suurimmalla osalla heistä orgaaniset lonkerot, kun muu osa heidän kehoistaan on metallia.Quintessonit esiintyivät ensimmäisen kerran elokuvassa "", kun Autobotit Hot Rod ja Kup sekä Dinobotit tekivät pakkolaskun niiden asuttamalle planeetalle nimeltä Quintessa. He tuomitsivat sinne haaksirikkoutuneita robotteja hyvin epäoikeudenmuokaisesti. Oli syytetty sitten "syyllinen" vai "syytön", Quintessonit syöttivät tämän välittömästi Sharkticoneille. Hot Rod ja Kup kuitenkin pakenivat ja Dinobottien tultua apuun Sharkticonit usutettiin Quintessoneja vastaan.


title: Quintesson

text: Unicronin tuhon jälkeen Quintessonit alkoivat suunnitella robottien asuttamien planeettojen valtaamista. Kun Autobottijohtaja Rodimus Prime (entinen Hot Rod) yritti Johtajuuden Matrixin kautta selvittää mitä Quintessonit olivat, hänelle selvisi, että transformereiden kotiplaneetta Cybertron olikin alun perin yksi Quintessonien perustamista robottitehtaista, jossa transformereiden esi-isät oli luotu. Lopulta robotit kääntyivät luojiaan vastaan ja ajoivat nämä pois Cybertronilta. Mutta nyt Quintessonit pyrkivät valtaamaan sen takaisin.


title: Quintesson

text: Quintessonit tekivät yhteistyötä Autobottien kanssa vain kerran, kun Mark Morgan ja Gregory Swofford alkoivat levittää Vihan vitsausta avaruudessa. Sky Lynx pyysi yhtä Quintessoneista herättämään henkiin Autobottien entisen johtajan, Optimus Primen.


title: Quintesson

text: Sarjassa "" esiintyi Quintesson-tuomareita muistuttava olento nimeltä Alpha Quintesson (tai yksinkertaisesti Alpha Q). Kauan sitten Unicron tuhosi hänen kotiplaneettansa, Planeetta Q:n, ja tämän seurauksena hänen mielensä jakautui neljäksi persoonallisuudeksi, joista kukin käytti eri kasvoja.


title: Quintesson

text: Kun Unicron oli ajautunut unitilaan, Alpha Q valtasi hänet. Hän herätti myös henkiin kamaripalvelijansa Scorponokin sekä muut planeetan asukkaat Terrorconien hahmossa ja lähetti nämä varastamaan Autoboteilta energonia. Sillä he voisivat herättää Unicronin ja manipuloida tämän palauttamaan Planeetta Q:n ennalleen.


title: Quintesson

text: Alpha Q:n äänenä sarjassa on Trevor Devall.


title: Quintesson

text: Tässä jatkumossa Quintessonit olivat 13 alkuperäiseen Primeen kuuluvan Quintus Primen luomuksia.


title: Quintesson

text: Kirjan "" mukaan Liege Maximon kuoleman sekä Primejen välisen yhtenäisyyden murtumisen jälkeen Quintus Prime lähti Cybertronilta luodakseen artefaktinsa, Hiilloskiven (), avulla Cybertronin tuleville sukupolville mahdollisia liittolaisia.


title: Quintesson

text: Kun Quintessonit lopulta saapuivat Cybertronille, Alpha Trion, tunnisti niiden alkuperän. Mutta ei saanut koskaan tietää mitä itse Quintus Primelle oli tapahtunut niiden luomisen jälkeen. Lisäksi vastoin Quintuksen toiveita, Quintessonit vain esittivät olevansa Cybertronin asukkaiden liittolaisia. Myöhemmin ilmeni, että nämä halusivat orjuuttaa heidät. Tätä ajanjaksoa kutsuttiin Cybertronin historiassa Vihan kaudeksi (). Quintessonien vallan alla suuri osa uusista transformereista luotiin vailla nimeä tai persoonallisuutta. Mutta lopulta Sentinel Primen johdolla Quintessonit ajettiin pois Cybertronilta. Quintessonit olivat sitä ennen ehtineet opettaa transformereille merkittäviä asioita, kuten opettaneet heidät käyttämään T-Cog -mekanismejaan muuntautumiseen (vaikka Alpha Trion oli aiemmin salannut transformereilta T-Cogien olemassaolon) sekä rakentamaan avaruussiltoja.


title: Quintesson

text: Romaanissa "" Quintessonit eivät esiintyneet, mutta heidät mainittiin muutamaan otteeseen.


title: Quintesson

text: Vaikka Quintessonit olivat poissa, Kultakaudesta alkaen Sentinel oli muuttanut hallintotapaansa hieman Quintessonien kaltaiseksi jakamalla väestön kasteihin ja jättämällä näistä alhaisimpien edustajat vailla nimiä. Kultakauden päätyttyä tilanne oli pahempi kuin koskaan. Mutta puhuessaan Cybertronin Suurneuvostolle Orion Pax (myöhemmin Optimus Prime) totesi, ettei kyseisellä menetelmällä olisi voitettu Quintessoneja kauan sitten.


title: Quintesson

text: Romaanissa "" Quintessonit asuttivat kahta planeettaa nimeltä Aquatron ja Quintessa.


title: Quintesson

text: Elokuvan "Transformers – Tuhon aikakausi" takaumakohtauksissa ”Luojiksi” kutsuttu avaruusoliorotu, joka perustuu Quintessoneihin, saapui Maahan ja he pudottivat Maan pinnalle useita ”Siemeniksi” kutsuttuja pommeja, jotka räjähtäessään cybermuunsivat osan Maasta metalliksi, josta transformerit rakennettiin. Kun palkkionmetsästäjä Lockdown vangitsi Optimus Primen, hän paljasti työskentelevänsä Luojille.


title: Quintesson

text: Elokuvassa "" yksi Luojista, naispuolinen noita nimeltä Quintessa, vangitsee Optimus Primen ja aivopesee hänet, aikomuksenaan saada hänet auttamaan Maan tuhoamisessa ja Cybertronin jälleenrakentamisessa.


title: Leevi K. Laitinen

text: Leevi K. Laitinen (s. 1931 Kangasniemi) on suomalainen kauppaneuvos ja entinen lapsisaarnaaja.


title: Leevi K. Laitinen

text: Etelä-Savon Kangasniemellä syntynyt Laitinen joutui nelivuotiaana kartanolaisten uskonlahkon kasvatettavaksi. Hänestä koulutettiin Kymenlaaksossa Sippolan pitäjässä yksi kartanolaisten lapsisaarnaajista, joita yhteensä oli kymmenkunta. Laitinen onnistui lopulta karkaamaan lahkosta 18-vuotiaana. Hän on myöhemmin kertonut avoimesti kartanolaisten parissa kokemastaan ankarasta kurista sekä henkisestä ja fyysisestä väkivallasta. Vuonna 2010 ilmestyi toimittaja Ulla Appelsinin kirjoittama Laitisen elämäkerta nimeltään "Lapsuus lahkon vankina – Leevi K. Laitisen tarina".


title: Leevi K. Laitinen

text: Myöhemmin Laitinen toimi menestyneenä liikemiehenä huolinta-alalla omistamassaan Varova Oy:ssä. Kauppaneuvoksen arvonimen hän sai 2005. Vuonna 2001 Laitinen rakennutti Vampulaan oman lentokentän, joka tunnetaan nimellä Tuulikki–Vampula.


title: Tuulikki-Vampulan lentokenttä

text: Tuulikki-Vampulan lentokenttä on entisessä Vampulan kunnassa Huittisissa sijaitseva yksityinen lentokenttä. Vuonna 2001 valmistuneen lentokentän on rakennuttanut kauppaneuvos Leevi K. Laitinen. Se on nimetty hänen Tuulikki-vaimonsa mukaan.


title: Tuulikki-Vampulan lentokenttä

text: Lentokenttä sijaitsee noin 15 kilometriä Huittisten keskustaajamasta Lauttakylästa lounaaseen. Vampulan entiseen kuntakeskukseen on matkaa viisi kilometriä.


title: Neues Deutschland

text: Neues Deutschland on saksalainen sanomalehti, joka on perustettu 1946. Se on nykyisin riippumaton, mutta oli aikaisemmin DDR:n johtava sanomalehti ja valtion lakkauttamiseen asti Sosialistisen yhtenäisyyspuoleen pää-äänenkannattaja.


title: Neues Deutschland

text: Lehden levikki oli DDR:n loppuaikoina 1,1 miljoonaa, vuonna 1994 se oli 80 000 ja vuoden 2012 lopussa 35 131.


title: Chaos Born

text: Chaos Born on Catamenian viides studioalbumi, joka julkaistiin 26. toukokuuta 2003.


title: Neurosirkulatorinen astenia

text: Neurosirkulatorinen astenia eli kardiovaskulaarinen neurastenia eli Da Costan oireyhtymä on toiminnallinen oireyhtymä, jossa ilmenee oireita verenkierrossa, vaikka verenkiertoelimissä ei ole rakenteellista vikaa.


title: Isonokkatiira

text: Isonokkatiira ("Phaetusa simplex") on tiirojen heimoon kuuluva rantalintu.


title: Keijutiira

text: Keijutiira, aikaisemmalta nimeltään valkotiira ("Gygis alba") on tiiroihin kuuluva lintulaji, jota tavataan trooppisista meristä. Se on pieni ja täysin valkoinen. Keijutiira tekee pesänsä kallionkielekkeille tai puunrunkojen koloihin tai haaroihin.


title: Saksinokat

text: Saksinokat (alaheimo Rynchopinae, suku "Rynchops") on lokkiryhmä, joka luokiteltiin aiemmin omaan heimoonsa Rynchopidae.


title: Saksinokat

text:
Nokan alaosa on yläosaa pidempi.
Esiintyy Amerikassa, Afrikassa ja Intiassa.
Syö kalaa.


title: Niels Ebbesen

text: Niels Ebbesen (k. 1340) oli tanskalainen vapaustaistelija. Hän surmasi kuningas Valdemar III:n holhoojan Holsteinin kreivi Gerhard III:n. Surma tapahtui Randersissa. Jyllannissa puhkesi surman vuoksi kapina holsteinilaisia vastaan. Niels Ebbesen kaatui Skanderborgin piirityksessä.


title: Niidet

text: Niidet ovat kangaspuissa tai kutomakoneessa osia, jotka siirtävät kankaan pituussuuntaisia loimilankoja eri viretasoihin, jotta poikittainen kudelanka kulkisi kullakin syöttökerralla juuri oikeiden loimilankojen yli tai ali riippuen halutusta sidoksesta. Niidet ovat pystysuoria jäykkiä naruja tai sauvoja, joiden keskellä on "niidensilmä" eli reikä josta loimilanka pujotetaan kulkemaan.


title: Niidet

text: Kangaspuissa ja perinteisissä kutomakoneissa niidet on ryhmitelty omiksi ryhmikseen, ja kutakin niisiryhmää liikuttaa yhteinen "niisivarsi". Yksinkertaisimmassa sidoksessa, palttinassa, tarvitaan vähintään kaksi niisivartta, joista toinen ohjaa loimilankoja 1, 3, 5, 7 jne. ja toinen loimilankoja 2, 4, 6, 8 jne. Viretasot vaihdetaan päinvastaisiksi joka kudekertaa varten, jolloin tuloksena on pärekorimainen palttinasidos: joka toinen kudelanka kulkee parillisten loimilankojen yli ja parittomien ali ja joka toinen kudelanka päinvastoin.


title: Niidet

text: Kankaan muista kolmesta perussidoksesta yksinkertaisimman toimikassidoksen kutomiseen tarvitaan vähintään kolme niisivartta ja yksinkertaisimman satiinisidoksen kutomiseen viisi niisivartta.


title: Niidet

text: Tekstiiliteollisuuden suurimpia keksintöjä oli jacquardkone, joka vapautti kudonnan niisivarsien aiheuttamista rajoituksista, koska se ohjaa jokaista loimilankaa erikseen erillisellä niidellä. Keksinnön avulla kudottujen kankaiden sidos- ja kuviointimahdollisuudet lisääntyivät suuresti. Jacquardkoneen niisien liike ohjelmoitiin etukäteen reikäkortille, ja tämä keksintö taas vaikutti merkittävästi tietokoneen kehittymiseen.


title: Niidet

text: Arkikielessä käytetään yksioikoisesta, yksinkertaisesta tai typerästä ihmisestä tai päätöksestä joskus sanaa ”yksiniitinen”, esim. ”Hän suhtautuu asiaan liian yksiniitisesti.” Kielikuva perustuu tosiasiaan, ettei yksiniitistä kangasta voi kutoa, vaan kankaan kudontaan tarvitaan aina vähintään kahdet niidet.


title: Hydra (Within Temptationin albumi)

text: Hydra on alankomaalaisen sinfonisen metallin yhtyeen Within Temptationin kuudes studioalbumi, joka julkaistiin 31. tammikuuta 2014. Albumilla esiintyvät vieraat ovat metalcorelaulaja Howard Jones (ex-Killswitch Engage), räppäri Xzibit sekä sinfonisen metallin laulaja Tarja Turunen (ex-Nightwish) ja Dave Pirner (Soul Asylum).


title: Hydra (Within Temptationin albumi)

text: Albumi nousi Suomen virallisen listan sijalle 2.


title: Love Sex Magic

text: Love Sex Magic on yhdysvaltalaisartisti Ciaran kappale hänen kolmannelta, Fantasy Ride-studioalbumilta. Kappaleella vierailee yhdysvaltalainen artisti Justin Timberlake ja sen sanoittivat Timberlake, hänen tuotantotiiminsä The Y's, Ciara sekä Mike Elizonzo. The Y's ja Elizonzo myös tuottivat kappaleen. Kappale julkaistiin kansainvälisesti albumin johdantosinglenä ja se oli toinen Yhdysvalloissa julkaistu single kyseiseltä albumilta.


title: Love Sex Magic

text: Laulu poikkeaa täysin Ciaran aiemmasta tyylistä, sillä siinä ei ole enää sensuaalista balladia eikä myöskään viittauksia Crunk&B:stä. Monet kriitikot huomioivat kappaleen samanlaisuuksia Timberlaken FutureSex/LoveSoundsin kanssa. Kriitikot antoivat kappaleelle ristiriitaisia vastaanottoja, kehuen kappaleen funk- ja retrotunnelmaa sekä kemiallista esitystä Ciaran ja Timberlaken välillä.


title: Love Sex Magic

text: "Love Sex Magic" saavutti 10. sijan Billboard Hot 100-listalla, muodostuen Ciaran viidenneksi Top 10-hitiksi pääartistina, hänen kahdeksanneksi duettona, sekä hänen ensimmäiseksi vuonna 2006 julkaistun Get Up:n jälkeen. Se on hänen kansainvälisesti parhaiten menestynyt kappale, saavuttaen kymmenen parhaan joukon esimerkiksi Kanadassa, Australiassa, Isossa-Britanniassa, Saksassa, Irlannissa, Uudessa-Seelannissa ja Ranskassa. Ciara on esittänyt kappaleen televisiossa lukuisia kertoja, kuten The Ellen DeGeneres Showssa sekä Timberlaken kanssa Saturday Night Livessä.


title: Jersey Boys

text: Jersey Boys on vuonna 2014 ensi-iltansa saanut Clint Eastwoodin ohjaama yhdysvaltalainen musikaalielokuva, joka perustuu Tony-palkittuun samannimiseen musikaaliin kertoen tarinan suositusta lauluyhtyeestä The Four Seasons.


title: Pikkukanadanhanhi

text: Pikkukanadanhanhi ("Branta hutchinsii") on pohjoisamerikkalainen hanhilaji. Se on erotettu omaksi lajikseen kanadanhanhesta vuonna 2004.


title: Pikkukanadanhanhi

text: Pikkukanadanhanhi on 60–70 cm pitkä ja sen siipien kärkiväli on 125–140 cm, ja se on suunniilleen samankokoinen kuin valkoposkihanhi. Se muistuttaa kanadanhanhea, mutta on pienikokoisempi ja typäkämpi ja sillä on selvästi lyhyemmät jalat ja kaula. Pikkukanadanhanhella on melko nelikulmainen pää, jyrkkä otsa sekä lyhyt nokka. Usein mustan kaulan ja vaaleanruskean rinnan välissä on vaalea vyön aihe. Yläpuolelta pikkukanadanhanhi on melko vaalean ruskeanharmaa.


title: Pikkukanadanhanhi

text: Pikkukanadanhanhen äänet muistuttavat kanadanhanhen ääniä, mutta ovat kimeämpiä.


title: Pikkukanadanhanhi

text: Pikkukanadanhanhi pesii Alaskassa, Kanadan pohjoisosissa sekä Grönlannin lounaisosissa. Talvehtivana sitä tavataan Yhdysvalloissa Washingtonissa, Oregonissa ja Texasissa sekä Meksikossa. Aikaisemmin sitä esiintyi talvehtivana myös Japanissa. Lajin populaatioksi arvioidaan 920 000–1 400 000 yksilöä. Pikkukanadanhanhi on luokiteltu elinvoimaiseksi.


title: Pikkukanadanhanhi

text: Länsi-Euroopassa pikkukanadanhanhi on harvinainen vierailija, joka esiintyy usein valkoposki- ja lyhytnokkahanhien kanssa. Suomessa pikukanadanhanhi on BirdLife Suomen rariteettikomitean mukaan tavattu kaksi kertaa, mutta havainnot on asetettu E-kategoriaan eli havainnot koskevat varmasti tai lähes varmasti tarhakarkulaisia.


title: Nika Razinger

text: Nika Razinger (s. 5. lokakuuta 1993 Jesenice) on slovenialainen maastohiihtäjä, joka edustaa TSK OGP GRAD Bled -seuraa.


title: Nika Razinger

text: Nuorten MM-kilpailuissa Erzurumissa vuonna 2012 Razinger saavutti kultaa 10 kilometrin yhdistelmäkilpailussa ja pronssia viestissä. Val di Fiemmen MM-kilpailuissa 2013 Razinger sijoittui perinteisen hiihtotavan sprintissä 53:nneksi ja 15 kilometrin yhdistelmäkilpailussa 54:nneksi.


title: Nika Razinger

text: Maastohiihdon maailmancupissa Razinger kilpaili ensimmäisen kerran Davosin vapaan hiihtotavan sprintissä joulukuussa 2013 sijoittuen 26:nneksi. Hänen paras sijoituksensa maailmancupissa on 13:s sija, jonka hän saavutti Lahden vapaan hiihtotavan sprintissä maaliskuussa 2014.


title: Toinen linja

text: Toinen linja on katu Helsingissä Kallion kaupunginosassa. Sen reitti kulkee Hämeentieltä Alppikadulle.


title: Toinen linja

text: Kadunnimen kirjoitusasu on vaihdellut vuosien aikana. Vuoden 1887 kartassa kadun nimenä oli 2dra Linien ja sen suomalaisena vastineena 1890-luvulla Toinen Linja. Vuonna 1909 vahvistettiin kirjoitusasu II Linjen – II Linja. Helsingin kadunnimien tarkistamista pohtinut komitea esitti vuonna 1927 kadun nimen muuttamista Juhani Ahon kaduksi, mutta kaupunginvaltuusto ei hyväksynyt esitystä. Nykyiset nimiasut otettiin käyttöön vuonna 1928. Juhani Ahon kadun asemesta nimettiin Eiran kaupunginosaan Juhani Ahon tie.


title: Toinen linja

text: Toisen linjan pituus on noin 750 metriä ja se on enimmäkseen loivaa ylämäkeä luoteeseen. Kadun vanhinta rakennuskantaa edustaa muun muassa Arenan talo (Lars Sonck, 1924 ja 1929). Kadun uusin rakennuskanta koostuu 1980-luvulla rakennetuista virastotaloista, joista suurin on Kuntatalo. Kallion virastotalo (Heikki Siren, 1965) sijaitsee Toisen linjan väljästi rakennetulla, etelään avautuvalla parillisella puolella kadusta erilleen sommiteltuna. Virastotalo rakennettiin niin kutsutuille Humppukallioille, jotka tarjosivat aikoinaan erinomaisia leikkipaikkoja lapsille ja suojapaikkoja yhteiskunnasta syrjäytetyille ihmisille. Myös Ympyrätalo vaikuttaa voimakkaasti Toisen linjan arkkitehtoniseen ilmeeseen.


title: Toinen linja

text: Toisen linjan asuinkerrostalot on rakennettu pääosin 1950- ja 1960-luvuilla ja useat niistä sijaitsevat kadun linjaan nähden viistosti. Castréninkadun ja Toisen linjan risteyksessä sijaitsee päätytornillinen puutalo (Ernst Lodenius, 1893), joka lienee aikoinaan ollut venäläisen upseerin huvila. Hakaniemen metroaseman pohjoinen sisäänkäynti avautuu Toiselle linjalle. Toisen linjan raitiovaunukiskoilla ei ole nykyään säännöllistä liikennettä. Aiemmin Toista linjaa ovat kulkeneet raitiolinjat 2 (vuosina 1985–2003) ja 10 (vuosina 1955–1985). Porthaninkatua kulkevat raitiolinjat risteävät Toisen linjan kanssa.


title: Toinen linja

text: Toinen linja mainitaan vanhassa opiskelijapiireistä lähtöisin olevassa, tuntemattoman tekijän sepittämässä laulussa "Ellin boksissa", joka tuli laajemmin tunnetuksi Teijo Joutselan ja Kullervo Linnan Humppa-Veikkojen levytettyä sen vuonna 1960. Laulun sävelmän arvellaan olevan unkarilaista alkuperää. Myöhemmin sen ovat levyttäneet muiden muassa Tapio Rautavaara ja Pauli Räsänen sekä hieman muunneltuna Reino Helismaa ja Matti Louhivuori.


title: Toinen linja

text: Ilolanpuisto rajoittuu Toisen linjan parilliseen puoleen.


title: Niskanselkä

text: Niskanselkä on ainakin seuraavien järvien osan nimitys:


title: Marion Buillet

text: Marion Buillet (s. 16. elokuuta 1990) on ranskalainen uransa lopettanut maastohiihtäjä, joka edusti Les Saisies -seuraa.


title: Marion Buillet

text: Maastohiihdon maailmancupissa Buillet kilpaili ensimmäisen kerran La Clusaz'n 15 kilometrin vapaan hiihtotavan yhteislähtökilpailussa joulukuussa 2010. Ensimmäiset maailmancupin pisteensä hän saavutti Düsseldorfissa joulukuussa 2011 sijoituttuaan vapaan hiihtotavan sprintissä 22:nneksi. Hänen paras sijoituksensa on 11:s sija, jonka hän saavutti Szklarska Poręban vapaan hiihtotavan sprintissä tammikuussa 2014.


title: Kolmas linja

text: Kolmas linja () on katu Helsingissä Kallion kaupunginosassa. Se kulkee Kallion halki Hämeentieltä Helsinginkadulle.


title: Kolmas linja

text: Kadunnimen kirjoitusasu on vaihdellut historian aikana. Vuonna 1887 nimenä oli 3dje Linjen ja sen suomenkielisenä vastineena 1890-luvun kartassa Kolmas Linja. Ruotsinkielinen nimi kirjoitettiin vuosina 1901–1909 muodossa 3 Linien ja vuonna 1909 vahvistettiin nimet III Linja – III Linjen. Kadunnimien tarkistusehdotuksessa vuonna 1927 nimi esitettiin muutettavaksi Aleksis Kiven kaduksi. Kaupunginvaltuusto ei kuitenkaan hyväksynyt esitystä; sen sijaan Fredriksperinkatu Alppiharjun ja Vallilan kaupunginosien rajalla nimettiin uudelleen Aleksis Kiven kaduksi. Kolmannen linjan nykyiset nimiasut ovat olleet käytössä vuodesta 1928.


title: Kolmas linja

text: Kolmas linja on viidestä, keskenään samansuuntaisesta Linjoiksi nimetyistä kaduista pisin, noin 900 metriä. Se on lähes suora ja pääasiassa ylämäkeä kaakosta luoteeseen, paitsi Alppikadun ja Helsinginkadun välinen osuus, jossa on Helsinginkadulle päin mentäessä jyrkkä alamäki. Kolmannen linjan ja Hämeentien risteyksessä sijaitsee yksi Kallion vanhimmista asuinkerrostaloista, Werner von Essenin piirtämä punatiiliverhoiltu talo vuodelta 1913. Kadun toisessa päässä sijaitsee Helsingin Diakonissalaitoksen rakennuksia. Castréninkadun ja Kolmannen linjan risteyksessä sijaitseva tontti oli pitkään tyhjänä, kunnes Helsingin evankelis-luterilaisten seurakuntien seurakuntayhtymä rakennutti siihen massiivisen toimitalonsa. Harmaasävyinen toimitalo on Heikki ja Kaija Sirenin käsialaa vuodelta 1979.


title: Kolmas linja

text: Kuten kaikkialle Kallioon, myös Kolmannelle linjalle rakennettiin useita kerrostaloja 1950-luvun lopulta 1970-luvun alkuun ulottuvana ajanjaksona. Siihen asti katua reunustivat kaksikerroksiset puutalot ja muutama 1920- ja 1930-luvuilla rakennettu kivitalo. Kolmas linja 4:n virastotalo (Jouko Ylihannu ja Osmo Rissanen, 1971) purettiin asuinkerrostalon tieltä 2000-luvun alussa.


title: Kolmas linja

text: Kolmas linja on tullut tunnetuksi Fredin esittämästä käännösiskelmästä "Kolmatta linjaa takaisin". Kuten useat Kallion kadut, myös Kolmas linja on ollut monien elokuvien ja televisiosarjojen näyttämönä.


title: Kolmas linja

text: Kolmannen linjan kanssa risteävät kadut kaakosta luoteeseen:


title: Base Esperanza

text: Base Esperanza on Argentiinan omistama tutkimusasema Etelämantereella. Se sijaitsee maanosan pohjoisimmassa osassa Grahaminmaan kärjessä ja on yksi Etelämantereen lämpimimpiä ja sateisimpia paikkoja. Kesäkuu on kylmin ja kuivin kuukausi, maaliskuu on sateisin ja joulukuu on lämpimin. Korkein paikassa mitattu lämpötila on ollut noin 25 astetta (joulukuussa). Koska Base Esperanza sijaitsee eteläisen napapiirin pohjoispuolella, se ei enää sijaitse eteläkalotilla, joten sinne ei tule kaamosta edes kesäkuussa, mutta ei yötöntä yötäkään edes joulukuussa. Base Esperanzalla on syntynyt myös ensimmäinen Etelämantereella syntynyt lapsi, Emilio Palma.


title: Renaud Jay

text: Renaud Jay (s. 12. elokuuta 1991 Moutiers) on ranskalainen maastohiihtäjä, joka edustaa Les Menuires -seuraa.


title: Renaud Jay

text: Maastohiihdon maailmancupissa Jay kilpaili ensimmäisen kerran Düsseldorfin vapaan hiihtotavan sprintissä joulukuussa 2011. Ensimmäiset maailmancupin pisteensä hän saavutti Canmoren vapaan hiihtotavan sprintissä joulukuussa 2012 sijoituttuaan 30:nneksi. Kymmenen parhaan joukkoon hän sijoittui ensimmäisen kerran oltuaan kuudes Lahden vapaan hiihtotavan sprintissä maaliskuussa 2015. Parhaimmillaan hän on ollut neljäs Planican vapaan hiihtotavan sprintissä tammikuussa 2016.


title: Renaud Jay

text: Sotšin olympialaisissa 2014 hän sijoittui vapaan hiihtotavan sprintissä 14:nneksi.


title: Cave Johnson

text: Cave Johnson on kuvitteellinen hahmo pelissä "Portal 2". Hänen ääninäyttelijänsä on J. K. Simmons ja hänet on luonut yksi "Portal 2":n suunnittelijoista Erik Wolpaw. Hänet on mainittu jo pelisarjan ensimmäisessä osassa, "Portalissa". Cave Johnsonin ääni ohjaa Chelliä pelin yhdessä vaiheessa, kun tämä seikkailee Aperture Sciencen hylätyissä testikammioissa. Nämä viestit ovat äänitetty ennen "Portalin" tapahtumia.


title: Cave Johnson

text: Cave Johnsonin fiktiivisen hahmon suunnitteli Erik Wolpaw sekä ääninäytteli J.K. Simmons. Hänen visuaalisen ilmeensä on suunnitellut "Portal 2" pääanimaattori Bill Fletcher. Häntä on kuvailtu mm. "eriskummalliseksi miljardööriksi" sekä "ekstrovertiksi, innostuneeksi ja itsepäiseksi". Hän oli Aperture Sciencen perustaja, omistaja sekä toimitusjohtaja. Hän oli myös "suihkuverhovisiönääri" Oli olemassa myös suunnitelma, että Cave Johnson olisi "Portal 2:n" päähenkilö, mutta tämä idea hylättiin.. Myöhemmin ehdotettiin Cave Johnsonin olevan ensisijaisesti antagonisti, mutta myös tämä idea hylättiin. Tämä ehdotus luotiin, koska nettiin oli vuotanut lukuisia Cave Johnsonin lausumia lainauksia.


title: Rouva varapresidentti

text: Rouva varapresidentti ("Veep") on yhdysvaltalainen komediasarja, jonka on luonut Armando Iannucci. Se on amerikkalainen versio brittiläisestä poliittisesta satiirisarjasta "Politiikan nappula", joka on myös Iannuccin luomus. "Rouva varapresidentti" alkoi HBO-kanavalla 22. huhtikuuta 2012. Suomessa Yle aloitti sarjan esittämisen 16. maaliskuuta 2013. Sarjan pääosassa on Julia Louis-Dreyfus, joka on saanut roolistaan kuusi perättäistä Primetime Emmy -palkintoa. Itse sarja on palkittu parhaan komediasarjan Primetime Emmyllä kolmesti peräkkäin.


title: Rouva varapresidentti

text: Vuonna 2019 ensi-esityksensä saava seitsemäs kausi on sarjan viimeinen. Kauden julkaisu viivästyi Louis-Dreyfusin sairastuttua rintasyöpään.


title: David Seymour

text: David ”Chim” Seymour (alk. Dawid Szymin; 20. marraskuuta 1911 Varsova, Venäjän keisarikunta – 10. marraskuuta 1956 Egypti) oli puolalais-yhdysvaltalainen valokuvaaja ja kuvajournalisti. Hän oli 1900-luvun alkupuoliskon tunnetuimpia kuvajournalisteja ja otti tunnetuimpia valokuviaan Espanjan sisällissodasta ja toisen maailmansodan jälkeisestä Euroopasta. Seymour oli myös perustamassa Magnum Photos -kuvatoimistoa. Hän kuoli kuvausmatkalla Egyptissä Suezin kriisin aikaan.


title: David Seymour

text: Dawid Szymin syntyi Varsovassa vuonna 1911. Hänen isänsä oli merkittävä heprean- ja jiddišinkielisten kirjojen julkaisija ja piti Varsovassa kirjakauppaa, joka oli kaupungin juutalaisten intellektuellien keskus. Ensimmäisen maailmansodan aikana Szyminit pakenivat Minskiin ja sieltä Odessaan ja palasivat Varsovaan vuonna 1919. Szymin opiskeli Leipzigin Staatliche Akademie für Graphische Künste und Buchgewerbessa taidegrafiikkaa ja valmistui sieltä 1931. Hän muutti sen jälkeen Pariisiin, kun Puolan taloudellinen ja poliittinen tilanne heikentyi jatkuvasti. Hän pääsi vuonna 1932 opiskelemaan fysiikkaa ja kemiaa Pariisin yliopistoon.


title: David Seymour

text: Szymin etsi Pariisissa töitä perheystävä David Rappaportilta, joka piti kaupungissa kuvatoimistoa. Szyminilla ei ollut valokuva-alan koulutusta, mutta hän oli nopea oppija, ja hänen valokuvansa, jotka esittivät usein työväenluokkaa, päätyivät useisiin pariisilaisiin aikakauslehtiin. Szymin alkoi samaan aikaan käyttää lempinimeä ”Chim”, koska hänen alkuperäinen puolalainen sukunimensä oli vaikea ääntää. Pariisissa Szymin tutustui kahteen nuoreen poliittisesti aktiiviseen valokuvaajaan, Robert Capaan ja Henri Cartier-Bressoniin, joiden kanssa ystävystyi loppuelämäkseen.


title: David Seymour

text: Regards-lehti lähetti Szyminin Espanjan sisällissotaan pian sen puhkeamisen jälkeen. Hänen Espanjassa ottamansa kuvat taisteluista ja erityisesti arkielämästä sota-aikana toivat hänelle maineen yhtenä johtavista kuvajournalisteista. Szymin teki jutun myös ensimmäisistä espanjalaisista siirtolaisista, jotka matkustivat laivalla Meksikoon. Meksikosta hän matkusti New Yorkiin, johon saapui hieman toisen maailmansodan käynnistymisen jälkeen. Szymin avasi saksalaisen valokuvaajan Leo Cohnin kanssa New Yorkiin valokuvayrityksen, jonka pimiötä käyttivät useat Yhdysvaltoihin muuttaneet eurooppalaisvalokuvaajat.


title: David Seymour

text: Szymin värvättiin 1942 Yhdysvaltain asevoimiin. Hänestä tuli harjoittelujakson aikana Yhdysvaltain kansalainen ja hän otti anglosaksisen nimen David Robert Seymour. Hän toimi 1942–1945 armeijan kuvatiedusteluosastossa. Hän palveli Englannissa, Ranskassa ja lopulta valloitetussa Saksassa; hänet ylennettiin useasti, ja hän sai pronssitähden.


title: David Seymour

text: Seymour oli vuonna 1947 perustamassa Magnum Photos -kuvatoimistoa ja toimi sen ensimmäisenä varatoimitusjohtajana. Unicef palkkasi hänet vuonna 1948 kuvaamaan lapsien ahdinkoa sodan jälkeisessä Euroopassa. Noista kuvista tuli Seymourin tunnetuimpia töitä. Todennäköisesti kuuluisin hänen Euroopassa ottamistaan kuvista esitti varsovalaista Tereska-nimistä tyttöä, joka oli ollut useita vuosia keskitysleirillä. Häntä pyydettiin piirtämään kotinsa, mutta hän ei pystynyt siihen vaan piirsi kaoottisen viivapyörteen. Seymourin kuvassa sekä piirros että tytön häiritsevä ilme todistavat sodan hänelle aiheuttamasta traumasta.


title: David Seymour

text: Seymour muutti 1950-luvulla Roomaan, missä hänestä tuli muun muassa Sophia Lorenin, Gina Lollobrigidan ja Ingrid Bergmanin luottovalokuvaaja. Hänen näyttelijöistä ottamista valokuvistaan olivat kiinnostuneet monet aikakauslehdet. Seymour kiinnostui Välimeren alueen kulttuurista ja kierteli useita kertoja valokuvaamassa Italiassa ja Kreikassa.


title: David Seymour

text: Robert Capan kuoltua vuonna 1954 Seymourista tuli Magnumin toimitusjohtaja. Hän jatkoin edelleen itsekin valokuvaamista. Seymour oli Kreikassa, kun Suezin kriisi puhkesi 1956. Vaikka hän ei ollut ottanut sotavalokuvia Espanjan sisällissodan jälkeen, hän halusi mennä Egyptiin kuvaamaan tilannetta. Hän saapui Port Saidiin 7. marraskuuta, samana päivänä kuin aselevosta oli sovittu. Seymour ja useat muut journalistit kuvasivat seuraavien päivien aikana kaupungin tuhoa. Seymour ja ranskalainen valokuvaaja Jean Roy lähtivät 10. marraskuuta Port Saidista 80 kilometriä etelään kuvaamaan vankien vaihtoa. Roy ajoi auton ensin englantilais-ranskalaiselta alueelta ei-kenenkään-maalle ja edelleen kohti egyptiläisten rintamalinjaa. Seymour ja Roy kuolivat kumpikin, kun egyptiläinen konekiväärimies avasi tulen heidän autoaan kohti.


title: Luettelo pikkuplaneetoista: 382001–383000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
382001:stä ja päättyen 383000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 383001–384000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
383001:stä ja päättyen 384000:een.
Kokonaisen luettelon löytää katsomalla Luettelo pikkuplaneetoista.


title: Luettelo pikkuplaneetoista: 384001–385000

text:
Tämä on luettelo Aurinkokunnan numeroiduista pikkuplaneetoista numerojärjestyksessä alkaen
384001:stä ja päättyen 385000:een.
Kokonaisen luettelon löytää katsomalla Luettelo pikkuplaneetoista.


title: Jäyste

text: Jäysteellä tarkoitetaan kone- ja metallitekniikassa metallin työstöstä johtuvaa, yleensä esimerkiksi urituksen aikaansaamaa metallin lohkeamista. Jäysteen suuri määrä on epähaluttu ominaisuus, joka lopputuotteessa halutaan mahdollisimman vähäiseksi. Vielä nykyäänkin jäysteen määrää tarkkaillaan lähinnä käsin tehtävillä mittauksilla.


title: Jäyste

text: Jäysteen määritelmänä voidaan pitää seuraavaa: Jäyste on lastuavassa työstössä työkappaleen särmiin plastisen muodonmuutoksen seurauksena syntynyt ei-toivottava materiaalimuodostuma (Gillespie 1999).


title: Nitsijärvi

text:
Nitsijärvi on järvi Inarissa. Se laskee pohjoisesta Inarinjärveen. Se on 119 metriä merenpinnan yläpuolella, ja sen pinta-ala on 41 km², toisen lähteen mukaan 42,28 km². Se kuuluu Paatsjoen vesistöön. Järven syvyys on 35,25 metriä, keskisyvyys: 6,45 m
tilavuus 0,273 km³ ja rantaviivan pituus 206,04 km..


title: Narvan offensiivi

text: Narvan offensiivi voi tarkoittaa useaa sotaoperaatiota toisen maailmansodan itärintamalla Narvan taistelun aikana:


title: Äkkisyvää

text: ”Äkkisyvää” on Suomen Idolsin 7. tuotantokauden voittajan Mitra Kaislarannan Idols-voittokappale ja ensimmäinen singlejulkaisu. Artistille itselleen tehty kappale kuultiin ensimmäisen kerran 19. joulukuuta 2013, kun Kaislaranta esitti sen suorassa Idols-finaalissa. Finaalin jälkeen kappale julkaistiin Spotifyssa ja 7. helmikuuta 2014 digitaalisesti.


title: Äkkisyvää

text: Kappaleen ovat säveltäneet Jukka Immonen ja Antti Riihimäki sekä sanoittaneet Saara Törmä ja Aku Rannila.


title: Vaahteraliigan kausi 2001

text: Vaahteraliigan kausi 2001 oli Vaahteraliigan 22. kausi. Liigan runkosarja alkoi 26. toukokuuta 2001 ja Vaahteramalja XXII pelattiin 1. syyskuuta 2001. Runkosarjassa pelattiin yhdeksän joukkueen yksinketainen sarja, jonka kuusi parasta etenivät pudotuspeleihin.


title: Vaahteraliigan kausi 2001

text: Vaahteraliigan kokoa päätettiin nostaa täksi kaudeki yhdeksään joukkueeseen. Arctic Circle Starsin luovuttua sarjapaikasta, kolme joukkuetta nousi sarjaan I-divisioonasta. Uudet joukkueet olivat Kuopio Steelers, Vaasa Vikings ja Helsinki Wolverines.


title: Vaahteraliigan kausi 2001

text: Vaahteramaljassa Seinäjoki Crocodiles sai revanssin Helsinki Roostersista, ja voitti mestaruuden pistein 15–13. Tämä katkaisi Roostersin kuusi vuotta jatkuneen mestaruusputken. Pronssia voitti Turku Trojans.


title: Sara Suominen

text: Sara Suominen (s. 17. lokakuuta 1990) on suomalainen koripalloilija. Sentterinä pelaava Suominen on Forssan Koripoikien kasvatti. Hän on pelannut SM-sarjassa kaksi kautta.


title: Sara Suominen

text: Suominen pelasi kasvattajaseurassaan Forssan Koripojissa yhden kauden I-divisioonaa, kunnes siirtyi naisten pääsarjassa pelanneeseen Forssan Alkuun kahden kauden ajaksi. Tämän jälkeen hän pelasi kolme kautta I-divisioonaa Turun Riennossa eikä pelannut kilpatasolla kaudella 2012–2013. Kaudeksi 2013–2014 Suominen siirtyi pelaamaan I-divisioonan Tampereen Pyrintöön.


title: Nordbanken

text: Nordbanken, vuoteen 1990 "Post- och kreditbanken", oli ruotsalainen liikepankki, joka syntyi 1974, kun Postbanken ja Sveriges Kreditbanken yhdistyivät. Alkuun se oli valtionjohtoinen, vuodesta 1992 se oli kokonaan Ruotsin valtion omistuksessa, ja valtio sijoitti siihen pääomaa ja perusti ongelmaluottojen hoitamiseksi omaisuudenhoitoyhtiö Securumin.


title: Nordbanken

text: Nordbanken osti vuoden 1993 lopussa Göta Bankenin, joka oli joutunut vaikeuksiin, ja fuusioi sen itseensä lokakuussa 1994. Fuusio oli suurin Ruotsin pankkihistoriassa. Pankkia alettiin yksityistää 1995, jolloin yksityisille sijoittajille myytiin noin 30 prosenttia osakkeista.


title: Nordbanken

text: Pankki yhdistyi vuonna 1997 Meritan kanssa, jolloin syntyi MeritaNordbanken. Nykyisin se on Nordea.


title: Hyvät Pyhät

text:
Hyvät Pyhät oli suomalainen yhtye, joka julkaisi yhden pitkäsoiton Rockadillo-levymerkille.
Rumpalina ja tekstittäjänä bändissä toiminut Jarmo Kamppinen on vuodesta 2010 lähtien työskennellyt rumpali/biisintekijänä Kuuma Muusa yhtyeessä.


title: Winternight Tragedies

text: Winternight Tragedies on Catamenian kuudes studioalbumi, joka julkaistiin 25. huhtikuuta 2005.


title: Luola-aapa

text: Luola-aapa on kylä Iissä entisen Kuivaniemen kunnan alueella. Kylä sijaitsee Kuivajoen pohjoispuolella Kuivaniemen pohjoisosassa lähellä Simon rajaa. Luola-aavan eteläpuolitse kulkee valtatieltä 4 itään Oijärvelle vievä yhdystie 8520.


title: Luola-aapa

text: Luola-aapa ei ole maarekisterikylä.


title: VIII – The Time Unchained

text: VIII – The Time Unchained on Catamenian kahdeksas studioalbumi, joka julkaistiin 24. lokakuuta 2008. Se on yhtyeen ensimmäinen, jolla ei kuulla kosketinsoitinta.


title: Hermeettinen sulku

text: Hermeettinen sulku tarkoittaa ilmatiivistä sulkua. Esimerkiksi elintarvikkeet voidaan pakata hermeettisesti, mikä tarkoittaa, että ne ovat suojattua ulkopuolisilta kaasuilta, kuten hapelta ja säilyvät siten paremmin.


title: Hermeettinen sulku

text: Sana "hermeettinen" on peräisin kreikkalaiselta Hermes-jumalalta alkemian isänä pidetyn Hermes Trismegistoksen nimissä kirjoitettujen kirjojen kautta. Alkemistit keksivät menetelmän tehdä ilmatiiviin sulun lasiputkeen, mitä pidettiin taikuutena. Tätä sulkua alettiin kutsua hermeettiseksi Hermes Trismegistoksen etunimen mukaan.


title: Pokémon 4Ever

text: Pokemon 4Ever (tunnettu myös lisänimillä Celebi - Metsän ääni tai Matka aikojen halki) (; ) on neljäs pitkä Pokémon-elokuva. Elokuvan ensi-ilta oli Japanissa vuonna 2001 ja Yhdysvalloissa vuonna 2002. Suomessa elokuva julkaistiin DVD:llä vuonna 2004.


title: Pokémon 4Ever

text: Tarina alkaa, kun poika nimeltä Sam joutuu ajasta toiseen kulkevan pokémonin, Celebin, ohella erään metsästäjän takaa-ajamaksi. Mutta sitten Celebi vie Samin mukanaan 40 vuotta tulevaisuuteen, jossa hän tapaa Ash Ketchumin ja tämän ystävät.


title: Pokémon 4Ever

text: Samaan aikaan 40 vuotta vanhempaa pokémon-metsästäjää kuulustelee Rakettiryhmään kuuluva naamiota käyttävä mies, Öinen Rautanaama (). Rautanaaman erikoisaseina ovat sysipallot (), poképallot, joihin vangitut pokémonit muuttuvat pahoiksi ja vahvistuvat äärimmilleen. Ashin Pikachua jahdanneet Rakettiryhmän jäsenet (Jessie, James ja Meowth) liittoutuvat hänen kanssaan Celebin nappaamiseksi.


title: Pokémon 4Ever

text: Ash, Sam ja muut löytävät Celebin, mutta sitten Rautanaama lähettää Tyranitarin, Scizorin ja Sneaselin nappaamaan sen. Hyökkäyksen aikana Celebi haavoittuu ja se viedään Elämän järvelle parantumaan. Seuraavana päivänä Rautanaama hyökkää uudestaan ja onnistuu vangitsemaan Celebin sysipalloon. Celebi luo metsän puista ja oksista ympärilleen hirviön, joka alkaa aiheuttaa tuhoa ympärillään. Eikä Rautanaama aio edes luovuttaa Celebiä Rakettiryhmän johtajalle, vaan käyttää sitä hänen syrjäyttämiseensä. Suicune saapuu ja auttaa Ashiä, Samia ja Pikachua palauttamaan Celebin hyväksi.


title: Pokémon 4Ever

text: Palauduttuaan entiselleen Celebi alkaa tehdä kuolemaa, eikä Elämän järvi edes Suicunen puhdistamana paranna sitä. Mutta useat Celebit ilmestyvät parantamaan toverinsa. Rautanaama yrittää napata Celebin vielä kerran, mutta Pikachu estää sen ja jättää hänet metsän pokémonien armoille.


title: Pokémon 4Ever

text:
Celebi vie Samin takaisin omaan aikaansa ja Ash ystävineen kertoo tapahtuneen professori Oakille. Mutta he ihmettelevät, kun Oak sanoi Samin nimen ilman että sitä oli ikinä kerrottu hänelle. Sitten Oak pitelee käsissään Samin luonnosvihkoa (joka paljastaa, että Sam oli professori Oak nuorena).
Toisin kuin aiemmissa elokuvissa, tunnuslaulu jätettiin suomenkielisessä versiossa englanninkieliseen asuun.


title: Pokémon 4Ever

text: Nelonen on esittänyt elokuvan kahdesti 9. huhtikuuta 2007 ja 1. toukokuuta 2009.


title: Arabi pašša

text: Ahmed Arabi (myös muodoissa Urabi, Orabi jne.) eli Arabi pašša (1839 lähellä Zagazigiä – 21. syyskuuta 1911 Kairo) oli egyptiläinen sotilas, joka johti vuosina 1881–1882 kansallismielistä kapinaliikettä. Sen seurauksena Iso-Britannia valtasi Egyptin ja otti sen hallintaansa.